qundao/data-zh-poetry huggingface dataset:
送南禪和尚東遷靈巖
作者：陳恬
朝代：宋

萬方剎境一珠輝，稽首如空無所依。
汝浦共瞻雲獨往，靈巖遙佇錫東飛。
烟霞隠現青蓮峙，龍象歡呼白拂揮。
多謝禪耆來訪我，雙林風月靜相違。
題畫扇
作者：陳恬
朝代：宋

萬里稻粱高興，誰將出入君懷。
已訝天邊月上，更疑蘋末風來。
吳山
作者：陳恭
朝代：宋

吳山煙樹復如何，老去登臨感慨多。
似說怒濤仍白馬，還看遠嶂只青螺。
三秋草色凌荷芰，萬里閒雲下薜蘿。
可惜江湖長浩蕩，只供短髪一高歌。
感懷
作者：陳恭
朝代：宋

回首滄桑已數番，感懷無盡又何言。
悲看世路皆危壑，喜共家人在故園。
筆底有心神自遠，來年多難骨猶存。
連章句弗矜佳麗，風雅於今止一痕。
次韻答友
作者：陳恭
朝代：宋

竹枝歌憶楚江天，曾向潯陽久泊船。
君過石鐘尋舊韻，我知鑪頂起新煙。
故人寥落今誰在，好夢迢遥亦偶然。
秋以爲期猶未至，冷鴻疏草暮雲邊。
水調歌頭
作者：陳惟哲
朝代：宋

近畿賢太守，陸地隱神仙。功高玉記，名通紫府自長年。拂拭壺中光景，遊戲人間風月，富貴本青氈。十載五分牧，惠澤浸江天。把文章，做勳業，德才全。龜峰堂上，滿城和氣入歌筵。春在百花庭院，坐擁十眉珠翠，壽酒吸長川。來歲稱觴處，穩向鳳池邊。
藥市
作者：陳應斗
朝代：宋

肘後應難一一傳，多將靈藥種仙山。
仙禽搗就仙翁賣，挑杖懸壺走世間。
寄淮南親舊
作者：陳應祥
朝代：宋

一別淮南二十年，壽陽風物想依然。
秋深峽石山頭寺，夜靜浮橋月下船。
茅酒沽來常滿斗，白魚買得不論錢。
甚時脫此塵埃地，快意飛帆入楚煙。
西興晚望
作者：陳應祥
朝代：宋

晚色催吟思，江風掠斷霞。
亂烏投岸木，幽鷺集河沙。
月出海門近，人歸渡口譁。
會須操舴艋，隨處是天涯。
青紫峰亭
作者：陳應辰
朝代：宋

鐵壁嶙峋構小亭，瀟然雲棟接風櫺。
煙光橫抹半峰紫，山色不磨千古青。
老去久無金馬夢，歸遲應媿草堂靈。
明經拾芥成何事，得似朝來對翠屏。
呈徐憲應特
作者：陳應龍
朝代：宋

弱冠弄筆硯，恥爲章句儒。
夜半劍氣發，精光射天衢。
欲分天子憂，張燈閲地圖。
七閩山水秀，我亦思故廬。
世事苦齟齬，吾道甯躊躕。
一官如涕唾，焉能輕重吾。
和康提刑過康州
作者：陳懌
朝代：宋

民居城柵盡非元，唯有江山似昔年。
聽訟棠陰遺舊址，按行臺旆照晴川。
重來自喜恩威洽，別後常嗟歲月遷。
道側老人曾臥轍，拜迎相顧倍怡然。
和康提刑過端州
作者：陳懌
朝代：宋

舊歷江山眼重開，平成搖轡賞嵩臺。
晉康假道昔爲守，按部今持使節來。
句
作者：陳成之
朝代：宋

半窗圖畫梅花月，一枕波濤松樹風。
小重山
作者：陳成之
朝代：宋

恨入眉尖熨不開。日高猶未肯，傍妝臺。玉郎嘶騎不歸來。梁間燕，猶自及時回。粉淚汙香腮。纖腰成瘦損，有人猜。一春那識下香階。春又去，花落滿蒼苔。
遺愛祠
作者：陳成己
朝代：宋

水自湖心一派分，高低晚望稻垂雲。
侵魚爭畔人如鬼，莫向祠前聽祭文。
句
作者：陳括
朝代：宋

古來唯有杜陵翁。
題張氏十詠圖
作者：陳振孫
朝代：宋

平生聞說張三影，十詠誰知有乃翁。
逢世昇平百年久，與齡耆艾一家同。
名賢敘述文章好，勝事流傳繪素工。
遐想盛時生恨晚，恍如身在畫圖中。
贈張師
作者：陳振甫
朝代：宋

富貴不可縶，瀟然脫塵羈。
神氣自涵養，巖壑方棲遲。
山中有宰相，物外多仙師。
蓬萊定不達，節操請堅持。
贈沖虛齋朱道士
作者：陳振甫
朝代：宋

玉室金堂世有人，龍眠龜息鶴精神。
暑風吹起塵三丈，城市出來閑采真。
醉贈宮主許存道
作者：陳振甫
朝代：宋

我到洞天雙眼明，憑虛不覺骨毛輕。
更有清幽許存道，爲寫高山流水聲。
光淥亭杏花
作者：陳掞
朝代：宋

西郊見說春事濃，杏花香發眠東風。
主人未解此花意，小槽溜溜盃猶空。
勸君瀲灧蒲萄綠，好看枝頭紅映肉。
莫令風雨遣花飛，徒唱人間斷腸曲。
破山寺雙頭白蓮
作者：陳掞
朝代：宋

湘南夜水風露清，月明耿耿波益平。
嬋娟有人步羅襪，瓊璫玉佩雙娉婷。
可憐玉骨埋藏久，腸斷人間無復有。
豈知化作蘭若蓮，宿契未忘猶並首。
想應快意洗塵緣，不向謝池爭取妍。
玻璃盤中凈土頰，一心稽首西方仙。
請君以圖獻天子，當與嘉禾並周史。
毋令寂寞墮空山，泣月悲雲清夜殘。
題稙庵
作者：陳掞
朝代：宋

季鷹雅志本江湖，胡爲入洛誠計疏。
一盃蓴羹入歸夢，歲晚僅飽松江鱸。
何如王郎十畝宅，一生江頭枕江碧。
西風落日弄煙波，卻笑陶朱計然策。
我來訪君春已深，江花江柳翻綠陰。
相攜三徑拾瑤草，爲問客來何苦心。
固知此事君計得，我被微官苦相逼。
勸君謹勿語彈冠，便恐紛紛北山檄。
即事
作者：陳揆
朝代：宋

誰家庭院冷蕭蕭，閉却朱門不許敲。
惟有東風藏不得，隔牆露出杏花梢。
俞公巖
作者：陳摶
朝代：宋

萬事若在手，百年聊稱情。
他時南嶽去，記得此巖名。
冬日晚望
作者：陳摶
朝代：宋

山鬼煖或呼，溪魚寒不跳。
晚景愈堪觀，危峰露殘照。
句·其一
作者：陳摶
朝代：宋

蠶月桑葉青，鶑時柳花白。
句·其二
作者：陳摶
朝代：宋

萬頃白雲獨自有，一枝仙桂阿誰無。
喜英公大師挂錫太華
作者：陳摶
朝代：宋

暗喜蓮峰作近隣，撥開雲霧見師頻。
有時問箇艱難字，便沐周旋說與人。
唐李監應留後跡，漢蔡邕想是前身。
堪嗟繼踵無徒弟，筆法收藏在渭濱。
歸隠
作者：陳摶
朝代：宋

十年蹤跡走紅塵，回首青山入夢頻。
紫陌縱榮爭及睡，朱門雖貴不如貧。
愁聞劍戟扶危主，悶見笙歌聒醉人。
携取舊書歸舊隠，野花啼鳥一般春。
歸隱
作者：陳摶
朝代：宋
体裁：七言律诗

十年蹤跡走紅塵，回首青山入夢頻。
紫綬縱榮爭及睡，朱門雖富不如貧。
愁聞劍戟扶危主，悶聽笙歌聒醉人。
攜取舊書歸舊隱，野花啼鳥一般春。
石刻詩
作者：陳摶
朝代：宋

我謂浮榮真是幻，醉來捨轡謁高公。
因聆玄論冥冥理，轉覺塵寰一夢中。
與毛女遊
作者：陳摶
朝代：宋

藥苗不滿笥，又更上危顛。
回指歸去路，相將入翠烟。
華山
作者：陳摶
朝代：宋

半夜天香入巖谷，西風吹落嶺頭蓮。
空愛掌痕侵碧漢，無人曾歎巨靈仙。
西峰
作者：陳摶
朝代：宋

爲愛西峰好，吟頭盡日昂。
巖花紅作陣，溪水綠成行。
幾夜礙新月，半山無夕陽。
寄言嘉遁客，此處是仙鄉。
詠毛女
作者：陳摶
朝代：宋

曾折松枝爲寶櫛，又編栗葉作羅襦。
有時問著秦宮事，笑撚仙花望太虛。
詩一首
作者：陳摶
朝代：宋

華陰高處是吾宮，出即凌空跨曉風。
臺殿不將金鎖閉，來時自有白雲封。
贈張乖崖
作者：陳摶
朝代：宋

自吳入蜀是尋常，歌舞筵中救火忙。
乞得金陵養閑散，也須多謝鬢邊瘡。
贈金勵睡詩·其一
作者：陳摶
朝代：宋

常人無所重，惟睡乃爲重。
舉世皆爲息，魂離神不動。
覺來無所知，貪求心愈用。
堪笑塵中人，不知夢是夢。
贈金勵睡詩·其二
作者：陳摶
朝代：宋

至人本無夢，其夢本遊仙。
真人本無睡，睡則浮雲烟。
爐裏近爲藥，壺中別有天。
欲知睡夢裏，人間第一玄。
辭上歸進詩
作者：陳摶
朝代：宋

草澤吾皇詔，圖南摶姓陳。
三峰千載客，四海一閑人。
世態從來薄，詩情自得真。
乞全麞鹿性，何處不稱臣。
題石水澗
作者：陳摶
朝代：宋

銀河灑落翠光冷，一派回環湛晚暉。
幾恨却爲頑石礙，琉璃滑處玉花飛。
行部仙遊
作者：陳效
朝代：宋

碧山如畫豁吟眸，信是神仙此地遊。
九鯉有人爭乞夢，一麾無事獨登樓。
田中水白秧初雨，隴上雲黄麥已秋。
民困祇今蘇息否，我來端不爲花謀。
水調歌頭
作者：陳敷
朝代：宋

明月雙溪上，勝景號金華。當年此夕，多少鸞鳳雜雲霞。共擁飄颻倦伯，來作人間英傑，王謝舊名家。綸紼妙文采，帷幄富忠嘉。聖天子，形夢寐。眷尤加。麒麟煙上早晚，丹陛聽宣麻。鼎袖無窮勳業，歲歲薰風日永，萱秀北堂花。瀲灩綺筵酒，壽算等胡沙。
贈曹延
作者：陳文叔
朝代：宋

混然天性本天成，何必拘泥守意城。
識破鳶飛魚躍事，自知萬物不離誠。
春日田園雜興
作者：陳文增
朝代：宋

熙熙壠畝扇和風，簇簇人煙野意濃。
培溉桑麻沿汲路，經行薺麥省耕農。
飲牛澗暖山摇影，接果枝青蘚拆封。
酒熟花香村欲社，芒鞵藤杖儘從容。
寄莫道人·其一
作者：陳文孫
朝代：宋

林木自春蘭自芽，遊山過我興何賒。
鐵橋問徑最高頂，石洞開雲隨處家。
人訝長年能綠髮，我知真性即丹砂。
談鋒未了歸途速，一雨洗塵清可涯。
寄莫道人·其二
作者：陳文孫
朝代：宋

暫閑吏債訪仙居，雲亦隨人爲卷舒。
桑下忽逢三度宿，腹中如飽十年書。
哦詩對酒誰知我，食柏餐霞一任渠。
底事若能無障礙，不愁無地著吾廬。
一夕夢中得絕句覺時惟記後二句最真因潤色足成之
作者：陳文蔚
朝代：宋

歲月苦爲身口累，風霜無奈鬢毛侵。
中間一事却奇特，存得當時一片心。
丁丑老人生旦
作者：陳文蔚
朝代：宋

箕疇五福孰居一，惟有年高無等匹。
皆緣作善天降康，視履知當獲元吉。
貧居衣食雖屢乏，牆下有桑園芋栗。
乘肥衣輕豈不快，往往久長難可必。
矍鑠吾翁八十五，骨勁雙瞳如點漆。
安貧每甘菽水養，雖是形癯心則逸。
菊花開晚似有意，不爲重陽爲今日。
成行兒女羅酒漿，拜祝願天從所乞。
不願分外樂事多，只願親安體無疾。
不願官書汾陽考，只願親年增秩秩。
兒孫倘或有生意，此去買田多種秫。
直須釀酒如春紅，歲歲稱觴無了畢。
况當風物一年好，盤薦黄橙并綠橘。
七月四夜雨過差凉閒坐和徐子融晦日所寄四絕·其一
作者：陳文蔚
朝代：宋

昏花病眼已經年，世味甘酸總澹然。
堆案文書渾不讀，一燈危坐晚凉天。
七月四夜雨過差凉閒坐和徐子融晦日所寄四絕·其三
作者：陳文蔚
朝代：宋

每向清宵自省愆，滔滔無奈世皆然。
盈虧消息因而悟，萬事支頤一聽天。
七月四夜雨過差凉閒坐和徐子融晦日所寄四絕·其二
作者：陳文蔚
朝代：宋

珍重羲黄書一編，昔經秦火不能然。
君今於此得消息，豈外吾身更覓天。
七月四夜雨過差凉閒坐和徐子融晦日所寄四絕·其四
作者：陳文蔚
朝代：宋

此理分明見各偏，何時講習到同然。
寄書好與隨菴道，千里元來共一天。
七月廿六日登四望亭小酌和趙守韵二絕·其一
作者：陳文蔚
朝代：宋

爲愛黄雲到晚晴，一樽高興寄危亭。
風荷捲水高低綠，烟樹連山遠近青。
七月廿六日登四望亭小酌和趙守韵二絕·其二
作者：陳文蔚
朝代：宋

極目風煙盡一城，身閑無日不登亭。
雙明遠與孤鴻沒，繞郭一江羅带青。
七月廿六日趙國興招飲山堂有詩和韵
作者：陳文蔚
朝代：宋

滿地秋陰日欲殘，故人相約過松關。
風煙雨後呈姿態，杖屨秋來起廢閒。
喜有詩情濃似酒，從渠日歷積如山。
清溪况解知人意，爲繞山堂綠一灣。
三月八日晚步溪上二絕·其一
作者：陳文蔚
朝代：宋

綠楊芳草兩邊洲，不礙晴川日夜流。
我到忘機每終日，爲誰飛去怪沙鷗。
三月八日晚步溪上二絕·其二
作者：陳文蔚
朝代：宋

畫筆難描蘋渚意，詩情難狀柳堤風。
若令妙處人皆會，甘把漁竿伴釣翁。
三月望訪徐子顔
作者：陳文蔚
朝代：宋

近有平林遠有山，先生無日不開顔。
杜門有味心千古，何用浮名落世間。
上巳遊惠泉和趙國興韵
作者：陳文蔚
朝代：宋

閒倚欄桿覓句時，此身如在浣花溪。
草迷芳徑王孫醉，花滿春山杜宇啼。
酒罷啜茶留石井，興餘隨月步江堤。
清泉白石平生約，未有工夫爲品題。
中秋後一夕正望浮橋觀月
作者：陳文蔚
朝代：宋

省賦山間明月章，好風吹我上河梁。
冰輪不带一分缺，玉鑑無如今夕光。
正自凭欄觀水靜，不妨倚杖看人忙。
有誰會得遲歸意，籟息天高午夜涼。
中秋後二夕陪趙連州飲荷香亭次連州韵
作者：陳文蔚
朝代：宋

使君今宵有高會，天爲好事收滂沱。
厭將歌舞競時好，只有風月爲詩魔。
此際主勸客盡醉，何日弟和兄且歌。
臺高林影散滿地，不飲奈此清光何。
中秋雨作中夜月明余方叔留寓齋宿酒闌隨水縱步方叔有詩用韵同賦
作者：陳文蔚
朝代：宋

瓊樓玉宇不勝秋，把酒臨風味轉優。
雲雨自爲朝暮變，歌詩不盡古今愁。
誰知明月天心到，却有佳賓水際留。
無限醉眠呼不醒，步隨清影只搔頭。
乙亥老人生旦
作者：陳文蔚
朝代：宋

兒願歲歲登斯堂，再拜爲親扶壽觴。
近思去歲生日時，膝下羅列兒孫行。
更願明年似今日，酒面菊花如意黄。
人間富貴誰不願，兒只願壽長且康。
田園薄有可衣食，但要作善思無疆。
生涯淡淡隨分過，不逐勢利常奔忙。
初非熊經慕仙術，自是日月閒中長。
天賦清奇古容貌，精神矍鑠筋骨彊。
今朝捧酒祝親意，不知何者堪比方。
欲將吾親比松柏，松柏老不禁風霜。
欲將吾親比龜鶴，龜齡鶴算終可量。
溪北柱石山峩峩，蟠根結據由洪荒。
家居山下不記年，永與山石同蒼蒼。
乙卯正月別子融
作者：陳文蔚
朝代：宋

相逢便欲作歸謀，爲子慇懃一日留。
山好不妨和雨看，水平重得繞湖遊。
酒須更放微醺飲，詩亦無勞著意求。
別去不愁山水隔，興來徑理雪中舟。
九月十一日挈浩同省先隴早起四山昏翳衝霧露涉水登山至山顛則日已東上澄空朗然下視村中霧猶蒙罩人烟桑柘皆不可辨戲成一絕
作者：陳文蔚
朝代：宋

拄上高峰近日輪，四山端的見來親。
此身已在煙霾上，可惜煙霾底下人。
九月十八日自雙溪還寺車中偶得
作者：陳文蔚
朝代：宋

太初元有此山川，往古來今幾許年。
合是地靈神降嶽，爲生人傑柱驚天。
遺民但抱羲農朴，正學誰知孔孟傳。
要識碧溪流不斷，後人須看石崖鎸。
予始生日巖叟携酒見過且有壽語賦此以謝之
作者：陳文蔚
朝代：宋

自笑山澤爲癯儒，儕之富貴非其徒。
他人誕日讌歌酒，貧家簞瓢屢空虛。
昨朝不記生年月，面前忽見樽罍列。
感君祝我還祝君，兩翁相對頭如雪。
予酷愛桂香置兩枝於蕭寺之寓室日出不得對花夜歸月影在窗撒燈清坐爲賦二十八字
作者：陳文蔚
朝代：宋

惜香故剪碧雲枝，却負花香花有辭。
爲輟清眠陪永夜，月窗相對恰相宜。
二月廿一日遊藏勝有感
作者：陳文蔚
朝代：宋

柴門終日掩荒苔，記得年時把酒杯。
幸有春風到桃李，一年一度看花來。
五月十二日閒中偶作
作者：陳文蔚
朝代：宋

黄卷與晤對，日日有新聞。
青山不世情，時時有佳賓。
不動利害心，且無將迎勤。
自得村童樂，何須市朝紛。
種菊繞庭砌，黄花俟秋芬。
琴書便當歸，免使思白雲。
犂鋤理荒穢，菽水娛朝昏。
此外何所慕，甘作耕桑民。
以壽山石絛環寄趙昌甫將以廿八字
作者：陳文蔚
朝代：宋

連城價重雖非玉，千古名存壽此山。
野服閒居頗相稱，無端因得玩如環。
以花枝好處安詳折酒盞滿時撋就持爲韵贈徐子融
作者：陳文蔚
朝代：宋

春來凡草木，開處總成花。
東皇本無心，世人徒爾夸。
我愛花中王，矯矯出羣姿。
非不愛桃李，桃李多繁枝。
寄語折花人，半開花正好。
折到離披時，翻成被花惱。
花不在色香，全在精神處。
不慣識花人，未肯輕分付。
一夜無風雨，花枝報平安。
折花須惜枝，容易莫傷殘。
蘭薰可以佩，幽人擷其芳。
紅紫時所競，安得細推詳。
白面誰家郎，逢花便攀折。
言會折花枝，折花人更別。
麯糵有工夫，氣味獨醇厚。
欲釀胸中春，豈可樽無酒。
座上嘗春風，客來同把盞。
妙處我獨知，醺然面生暖。
淺深存斟酌，杯行不須滿。
既滿須持之，不持懼招損。
香液噴甕面，紅光浮滿巵。
此爲最佳處，亦是極難時。
杯深不可把，俯身爲渠撋。
淋浪莫沾衣，操縱得其權。
有客太詩狂，斗酒約相就。
那識半醺時，春風滿懷袖。
我有酒一壺，醖釀頗得宜。
飲之痊沈痾，贈子聊以持。
侍嘉言叔溪行和其韵
作者：陳文蔚
朝代：宋

山下江清水見沙，杖頭沽醉酒旗家。
多情黄菊知人意，故放籬邊三四花。
倉使亦爲梅著句適與予意相合和其韵
作者：陳文蔚
朝代：宋

六花如覺厭春遲，桃未敷紅柳未垂。
只有紅梅太孤寂，裁冰綴玉助清奇。
傅材甫窗前白月桂開材甫索詩戲作·其一
作者：陳文蔚
朝代：宋

天然容貌本施朱，喜異羞同世不趨。
化得丹砂成玉雪，也知人著半工夫。
傅材甫窗前白月桂開材甫索詩戲作·其二
作者：陳文蔚
朝代：宋

冰姿冷淡不求知，却有同心爲賦詩。
更約東君同管領，一尊相對晚凉時。
先生跋所藏湯君墨梅約諸人賦詩俾文蔚亦題其後
作者：陳文蔚
朝代：宋

皎皎冰雪姿，黯然宜水墨。
却恐施丹素，翻令涴顔色。
孤山水雲深，庾嶺林月黑。
晴窗一揮染，想像意俱得。
入郭回度黄沙嶺息木陰下口占古意
作者：陳文蔚
朝代：宋

孰驅我去，孰驅我歸。
息蔭喬木，清風吹衣。
火日炎空，聊此徘徊。
夷險自若，怨尤誰哉。
世間萬事，付酒一杯。
八月十日過松水
作者：陳文蔚
朝代：宋

拂石臨流幾歲秋，未嘗歷險究源頭。
今朝拄上雲烟去，爲吸清泠最上流。
公美約同遊龍安寺僧留小飲歸途一絕
作者：陳文蔚
朝代：宋

幾年無便到招提，沙路徐行趁碧溪。
花竹禪房成小款，笑談不覺到斜西。
六月十七夜待月
作者：陳文蔚
朝代：宋

凝佇虛亭未愜心，清光隠隠隔疏林。
欲觀玉鑑呈全體，獨倚朱欄到夜深。
六月十二日喜雨
作者：陳文蔚
朝代：宋

麟經書雨意何如，可喜非常故可書。
膏澤未觀南畝遍，嫩涼且覺北窗虛。
採詩好入豐年頌，把酒聊娛化日舒。
懷抱一時寬畝𤱶，微痾勿藥頓消除。
六月十四夜獨坐無喧閣
作者：陳文蔚
朝代：宋

凭欄無事此時情，一闋欣聞欵乃聲。
歸去夜闌誰管領，付他風月自清明。
再用韵呈趙守
作者：陳文蔚
朝代：宋

不待漁舠喚隔溪，種桃千樹正紅肥。
山圍曉障新圖畫，花押春班簇紫緋。
池凈白鷗相對浴，客來青鳥故雙飛。
寄詩爲問花前醉，何似天香滿袖歸。
再過桃花臺
作者：陳文蔚
朝代：宋

去年過桃花，心情亂飛絮。
今年重來時，烟水已成趣。
川華動春綠，漁艇自來去。
况復江上山，玉立美無度。
徘徊欲吟詩，日暮不成賦。
但見飛鳥歸，暝色带雲樹。
我生亦何求，行止隨所寓。
悠然此時心，但覺狎鷗鷺。
風定波自平，可玩不可怖。
堪嗟世間人，險阻起平路。
茲焉得所圖，萬事不關慮。
別倉使二首·其一
作者：陳文蔚
朝代：宋

千里江頭訪故人，事雖論舊道彌新。
懸知一味憂勤意，要活九州窮困民。
秋月洞明波底影，祥風潜有雪中春。
荒山僻嶠雪深處，無惜遄驅六轡均。
別倉使二首·其二
作者：陳文蔚
朝代：宋

服膺師訓毅名齋，觀省無妨動與偕。
只向此中窺所守，已知平日謹諸懷。
器充宏博乾坤大，理析精微律呂諧。
吾道古今窮不盡，一尊深夜講朋儕。
十一日同諸友登南臺二絕·其一
作者：陳文蔚
朝代：宋

萬里秋風約我曹，俯觀闤闠總塵勞。
躋攀不藉登山屐，身世從知本自高。
十一日同諸友登南臺二絕·其二
作者：陳文蔚
朝代：宋

脚底雲山疊疊低，面前一带繞清溪。
秋光總可供吟筆，寫作登高第一題。
十一月十四夜誦康節詩至憶弟三首潸然有感
作者：陳文蔚
朝代：宋

人生雖是有愚賢，到底天倫只一般。
惆悵同安何處所，不堪歲暮更天寒。
十一月望後同徐子融黄子功送先生歸閩是夕宿分水嶺頭遇雪次早別先生二兄北歸約聯詩不成自賦一絕
作者：陳文蔚
朝代：宋

先生風節本高寒，千仞峰頭雪正漫。
一夕諸生聆妙論，時人莫作剡溪看。
十二月十二日踏雪度崧嶺·其一
作者：陳文蔚
朝代：宋

何事隆冬震地雷，天公補過令方回。
玉裝庭樹三番白，花間江梅六出開。
豈止爲民除瘴癘，且欣無地不瓊瑰。
到家未說豐年事，喜奉慈親酒一杯。
十二月十二日踏雪度崧嶺·其二
作者：陳文蔚
朝代：宋

雪行崧嶺歲華新，又作殘年踏雪人。
茅屋畫簷俱富貴，穉松枯木總精神。
哦詩未怕寒生粟，舉酒惟知暖欲春。
自說到家貧亦好，兩峰門外玉璘珣。
十二月廿三日舉故事訪黄岡梅
作者：陳文蔚
朝代：宋

歲披草棘訪槎牙，爲愛凌霜傲雪花。
不學春花嬌女面，朱簾翠幕幾重遮。
十月三夜省愆二絕·其一
作者：陳文蔚
朝代：宋

親爲父子須還愛，分屬君臣合用欽。
細算天心無負我，我生猶有負天心。
十月三夜省愆二絕·其二
作者：陳文蔚
朝代：宋

孔子九思頻點檢，曾參三省重綢繆。
事來若也能思省，事過何因有悔尤。
十月九日同公美踐上林之約回途紀實
作者：陳文蔚
朝代：宋

景入小春方嫩寒，緩行不覺鳥間關。
倚空疊嶂何崷崒，带石清溪屢繞環。
政擬徘徊檀木嶺，且先點檢上林山。
杖藜未作忙歸計，又喜臨清得釣灣。
卧龍瀑布
作者：陳文蔚
朝代：宋

登陟百險艱，來看雲間瀑。
飛從千仞峰，瀉作一條玉。
冬夏有盈縮，古今無斷續。
當日武夷翁，翩然來結屋。
去草棘
作者：陳文蔚
朝代：宋

草雖至微物，稟氣何不同。
瑞者爲靈芝，大抵和所鍾。
薰者爲蘭蓀，芬香播春風。
人知外秀異，胡不原諸中。
奈何一種類，亦費造化工。
沾濡足雨露，山川徒茂豐。
畏冗無地著，無足比蒿蓬。
成熟不堪食，但逞毫芒鋒。
除却刺人衣，此外無餘功。
慘雖未荆棘，包藏固難容。
因行爲芟除，當路靡留蹤。
害物亦害己，去汝如去凶。
安得天地間，榛翳亨衢通。
又和歐陽國瑞韵
作者：陳文蔚
朝代：宋

臺高無奈月明何，豈憚攀緣上岌峩。
萬壑秋聲歸草木，百年鄉思動關河。
遥知素影千家共，不獨秋光此地多。
中夜酒酣狂欲舞，停杯且復聽吳歌。
又和清明日兀坐用前韵
作者：陳文蔚
朝代：宋

天理流行不用尋，鳶飛魚躍自升沉。
細觀自有昭然處，始信嚴師是此心。
又和胡應祥遊石井韵
作者：陳文蔚
朝代：宋

兩年再踏鉛山路，今日初嘗石井泉。
碧玉巖邊論湯餠，全勝五鼎擊肥鮮。
又和載酒過竹澗韵
作者：陳文蔚
朝代：宋

名園一水綠瀠洄，消得風流太守來。
把酒哦詩真不惡，此時懷抱十分開。
又謝子京惠贄見
作者：陳文蔚
朝代：宋

少日深期造孔門，于今老矣嘆無聞。
自憐大業乖傳授，頼有遺編可討論。
君贈名章多過譽，我慚衰朽不勝文。
誓言願畢餘生力，細與窮源探本根。
同余方叔龔南才納凉於筠谷竹間題五十六字
作者：陳文蔚
朝代：宋

躡險捫蘿策短藜，翠微深處有幽棲。
風常拂面炎凉變，事不關心得喪齊。
白酒携來雲外飲，新詩留向竹間題。
相陪盡日餘清興，猶自徜徉玩碧溪。
同彭漫者寄鉛山諸友韵送彭歸武夷
作者：陳文蔚
朝代：宋

兀坐誰與鄰，院古槐陰靜。
美人東南來，共此炎夏永。
危衷慰孤清，羈迹不待屏。
十載懷願見，一日良獨幸。
開樽共有酌，當月免對影。
所講根理致，坦然見心境。
詮評寖及詩，語我挈裘領。
云何方浩浩，遽爾中耿耿。
歸理武夷棹，夢寐江南景。
吾曹貴晚節，莫辭霜露冷。
世事如予何，遺編且重整。
呈倉使覓官書
作者：陳文蔚
朝代：宋

歲月蹉跎髮已絲，埋頭自笑有書癡。
故人倘解憐清好，歸去山房補缺遺。
周公美嘗年有紅梅之約今花時雨雪公美以詩遣花酒和韵以謝
作者：陳文蔚
朝代：宋

紅梅高賞趁春晴，不記年華幾甲庚。
花酒一時雙遣至，却愁不似對梅清。
周公美載酒見過以長句見謝意
作者：陳文蔚
朝代：宋

門前題鳳風何薄，雪夜回舟意未真。
誰似松溪弄明月，興來載酒訪幽人。
扣舷牛渚盟當踐，落帽龍山約又新。
况有梅花凉玉雪，暑窗容我日爲鄰。
周道人求詩書贈
作者：陳文蔚
朝代：宋

道人妙推算，未知誰賞音。
章泉謹許可，贈之五字吟。
老我已無用，窮通總無心。
但思結茆地，訪君白雪深。
和余方叔病中見寄
作者：陳文蔚
朝代：宋

我亦病閉門，機閒了無觸。
故人送詩來，綢繆寫心曲。
胡乃稽報章，悼往牽服屬。
天理循自然，非敢故羈束。
人生壽夭定，心要無愧恧。
逞欲千乘危，安分一瓢足。
范雎傾穰侯，酈寄賣呂祿。
何如北窗卧，酒熟巾自漉。
况有聖賢書，可洗昏花目。
一任歲月駛，流徙驚轉矚。
安知疾疢餘，非以石攻玉。
和余方叔題傅材甫筠谷韵
作者：陳文蔚
朝代：宋

一區投老將焉卜，揚雄草玄那可續。
何似山中種修竹，白駒皎皎人如玉。
山深九夏無炎溽，往來不著市廛足。
主人心地一泓淥，調高和寡陽春曲。
時聞樵歌起林麓，趺坐道人方閉目。
讀書萬里歸妙矚，等閒莫躡巢由躅。
何妨春酒甕頭熟，便約幽人來卜築。
伯夷清風千載肅，堪笑荒涼舊金谷。
和傅國開縣丞竹澗韵
作者：陳文蔚
朝代：宋

隨宜適意小軒亭，傍竹臨流取次成。
地接園池山逕近，畦分花木四時平。
秋風日有酒杯樂，徑石時敲拄杖聲。
既有清灣堪釣月，可無一葉小舟橫。
和傅巖叟病中見寄
作者：陳文蔚
朝代：宋

平時安樂病中知，多少人間未發機。
若把此身常似病，分明四十九年非。
和公美一絕
作者：陳文蔚
朝代：宋

欺人一任雪堆頭，豈復長懷身外愁。
涉世自知今已慣，風波應不覆虛舟。
和周公美韵
作者：陳文蔚
朝代：宋

風光報答可無詩，漸喜春風熟燕泥。
客至甚思留竹隠，書來無奈趣巖棲。
幸同故國雲雖暮，朗誦新吟日未西。
自愧續貂才不敏，徘徊月已在榱題。
和周次公韵送鄭恭叔歸城南并簡次公·其一
作者：陳文蔚
朝代：宋

三十年前識雅容，蹉跎人事各成翁。
而今頭白燈明裏，有酒何妨一醉紅。
和周次公韵送鄭恭叔歸城南并簡次公·其二
作者：陳文蔚
朝代：宋

春山曾記別匆匆，多少傳言詩句中。
遠目不窮天萬里，幾隨西日送征鴻。
和子融聞琴
作者：陳文蔚
朝代：宋

古曲誰彈起，千年無此音。
尚憐惟韵在，端欲後人尋。
指上雖傳操，聲中要識心。
半生孤此志，絃續自而今。
和子融韵
作者：陳文蔚
朝代：宋

爲把新詩子細尋，時移不覺日西沉。
固知妙旨存精一，須察人心與道心。
和張元德寄昌甫末章見及之韵
作者：陳文蔚
朝代：宋

江南目斷短長亭，會面無由見德星。
所及交情無皂白，且欣師訓炳丹青。
君將偃室春鳴瑟，我但萊衣日過庭。
多謝新詩相勉進，敢忘圭復識中扃。
和徐子融見寄
作者：陳文蔚
朝代：宋

學問分明有本根，一編魯論幸今存。
奈何至理難窮究，願與良朋細討論。
欲探聖傳千古祕，莫令心鑑一毫昏。
吾儕總在生成內，要識無私造化恩。
和徐子融見寄
作者：陳文蔚
朝代：宋

清時何故有遺材，酒膽如虹亦壯哉。
多謝論交比金石，自慚進德未涓埃。
政須尊酒風前共，莫作扁舟月下回。
風雪當門須有夜，要觀四物一時來。
和徐子融韵·其一
作者：陳文蔚
朝代：宋

遜敏工夫不可偏，兩端相濟若韋弦。
允懷固是常存養，明善誰知合在先。
和徐子融韵·其三
作者：陳文蔚
朝代：宋

雨餘雲靜太虛澄，月在今宵分外清。
喜得佳篇來諷詠，世間榮辱一毫輕。
和徐子融韵·其二
作者：陳文蔚
朝代：宋

讀書端的在研窮，洞貫精粗與始終。
卓爾顔淵有真見，分明來自博文中。
和徐子融韵·其四
作者：陳文蔚
朝代：宋

自憐涉世每多艱，事到縈心或厭煩。
近日工夫何所似，有時慚愧夢中閑。
和昌甫見寄韵
作者：陳文蔚
朝代：宋

每日相親一卷書，席門猶是昔年如。
似公長者今時少，花外何時見小車。
和李監稅
作者：陳文蔚
朝代：宋

一縷彤霞晚照晴，眼隨白鳥去邊明。
疏疏烟樹有無際，激激灘流高下聲。
歸思楚雲連日暮，新詩邊月带霜清。
前村倘有梅花約，草草相逢蓋亦傾。
和正叔詠梅一絕
作者：陳文蔚
朝代：宋

兒童剪伐未須施，竹外橫斜一兩枝。
冷艷更開深雪裏，此花應不冀人知。
和胡應祥游石井韵
作者：陳文蔚
朝代：宋

世間潢潦水，可嘆無根源。
盈滿涸可待，驟雨空翻盆。
鵝峰此邦鎮，秀潤草木繁。
洩爲石井泉，永與天地存。
平湖十頃開，風漪綠荷翻。
意共一脈落，高下相吐吞。
清游二三丈，歸途月黄昏。
咫尺阻同集，笑我真憚煩。
相期一朝去，雷電當飛奔。
鞭龍起爲雨，微功不須論。
和茂嘉郎中催梅韵
作者：陳文蔚
朝代：宋

快讀新詩似見梅，昏昏醉眼爲君開。
枝頭未見粉苞露，句裏先傳春信來。
試問花神緣底晚，政須羯鼓爲渠催。
前枝見說南枝早，合取彭溪溪上栽。
和葉仲洽喜雨
作者：陳文蔚
朝代：宋

一旱不問下與高，風吹日炙同煎熬。
悲鳴鴻雁不飲啄，向人終日聲嗷嗷。
千里赤地天不管，毫髮微功矜桔槔。
乘除自古有成說，霖潦一春多發洩。
渴苗欲死俟沾溉，到此翻令成澤竭。
不眠耿耿抱幽恨，離畢中宵起占月。
仰天浩嘆如何理，引手欲挽天河水。
鵝湖作鎮縣東隅，山巔忽有雲峰起。
朝隮何事故要勒，雨未崇朝還又止。
農家與苗相爲命，情不願蘇惟願死。
愁腸欲斷成寸寸，頃刻風雷驚動散。
爲霖三日澤已均，潑墨千山雲不斷。
騷人賦詩喜欲狂，自寫長牋幾脫腕。
東西倒懸今少解，歡情隨雨亦滂沛。
祇愁西北望雲霓，腥羶久矣爲民害。
請看麟史書伐邢，一日興師當問罪。
詩成聊寫閔雨志，𤱶畝拳拳有深愛。
和賈元永醉楊妃
作者：陳文蔚
朝代：宋

當年開元主，得失鑒前迹。
圖治極焦勞，自謂吾雖瘠。
自從嬖在妾，乾坤輕一擲。
妖花恐其魂，宜遠數百驛。
和趙國宜轉寄傅巖叟詩韵時歲歉人艱食聞國宜有發粟意因有以勸相之
作者：陳文蔚
朝代：宋

雲章華閣照明時，朝野如今尚採詩。
紫府祗因通夕夢，永平從此失朝饑。
似聞令子心傳印，便有行人口似碑。
還許秫田分靖節，黄花重九醉東籬。
和趙國興訪蕭氏草堂
作者：陳文蔚
朝代：宋

四野山圍面面屏，何人結屋趣方成。
好風吹過半湖碧，白鳥飛邊一點明。
乘興半春携酒約，隔山遥夜讀書聲。
買鄰爲愛茅齋近，試倩詩人狀此情。
和趙守木犀
作者：陳文蔚
朝代：宋

花開時節趁柔金，冷露繁霜未許侵。
况是天香無俗韵，一樽清賞有知音。
和趙工部臨安見寄韵
作者：陳文蔚
朝代：宋

節物驚人故欲催，天涯倦客幾時回。
坐傾濁酒醒還醉，手把新詩捲又開。
遠想含香當奏事，近緣無月不登臺。
烟波見說西湖好，要趁秋風把釣來。
和趙忠州園亭落成宴客三首·自爲堂
作者：陳文蔚
朝代：宋

雙旌未逐詔書還，放適何妨且謝安。
地拔鵝峰長突兀，天教老子得蹣跚。
病瘳不必維摩問，客醉誰知太守歡。
更乞爲時推此意，要令宵旰九重寬。
和趙忠州園亭落成宴客三首·釣鼇
作者：陳文蔚
朝代：宋

自來名教屬吾曹，立極何須說斷鼇。
聊把經綸寄魚釣，豈無裴楷試仙濤。
和趙忠州園亭落成宴客三首·飛霞亭
作者：陳文蔚
朝代：宋

水香流出洞中花，曾閲秦朝與漢家。
咫尺不知塵世隔，漁郎回首鎖烟霞。
和趙忠州歸耕之賦
作者：陳文蔚
朝代：宋

壯年學易計非疏，晚讀人間種樹書。
不向雲霄羨鴻鵠，却來江海伴舂鋤。
感君綠野成歸計，令我青山思故居。
只恐奇謀未施設，折秦强趙要相如。
和趙忠州見寄
作者：陳文蔚
朝代：宋

道義雖同趣，窮通奈兩途。
蜀閩歌召杜，莘野樂唐虞。
世上風波惡，胸中矛盾無。
交情歲寒見，故我即今吾。
和趙連州雨中宿蒙軒韵
作者：陳文蔚
朝代：宋

千巖萬壑暮雲歸，不但晴宜雨亦宜。
妙處已將詩句寫，吟餘惟有夢魂知。
對床誰共三更聽，擊節難名一段奇。
安得山間伴清宿，擁衾推枕和公詩。
和韵呈徐子融聊寓規諫時子融同會
作者：陳文蔚
朝代：宋

儒黨凋零類月殘，興言及此最情關。
杯觴固可隨宜醉，主宰何嘗有暫閒。
行健要將乾作馬，登高須識艮爲山。
莫教盡日勞舟楫，只在當初相見灣。
問塵清坐久之歸途偶得絕句
作者：陳文蔚
朝代：宋

問塵清坐興悠哉，小立朱橋未忍回。
好景吟情忽相契，小溪流出柳陰來。
四月二日往檀林登車遇雨度鵝湖嶺漸覺開霽一路晴快野花滿山賦二絕·其一
作者：陳文蔚
朝代：宋

出門正爾值淋漓，決策登車不自疑。
一路新晴天借與，花香鳥語却撩詩。
四月二日往檀林登車遇雨度鵝湖嶺漸覺開霽一路晴快野花滿山賦二絕·其二
作者：陳文蔚
朝代：宋

塊坐蕭齋廢短筇，一春長在雨聲中。
野花留得春光在，無數青山玉雪叢。
回鄭家橋小酌復以臨清流而賦詩爲韵得流字
作者：陳文蔚
朝代：宋

愧我困塵冗，因君得清游。
脫身桃李場，慰彼林壑幽。
水光晚更碧，山色翠欲流。
詩情天萬里，浩蕩不可收。
國興招飲後圃即席賦
作者：陳文蔚
朝代：宋

主人命酒嫌杯淺，狂客催詩恨句遲。
此夜直須詩酒領，十分春色在花枝。
壬午三月廿三日偕諸生携酒過公美家公美宅前山花爛開極可愛爲賦一絕
作者：陳文蔚
朝代：宋

青春深處每徘徊，爲愛花城錦繡堆。
誰似君家奇絕處，坐迎春色入門來。
壬申春社前一日晚步欣欣園
作者：陳文蔚
朝代：宋

何必遊園問主人，只尋花柳閙中春。
都無揀擇行隨意，不費思量句有神。
是處林園明紫翠，晚晴樓閣倚嶙峋。
村村鷄酒相招喚，安得便爲同社鄰。
壬申老人生旦
作者：陳文蔚
朝代：宋

兩歲霜風吹客袍，親庭禮闕捧香醪。
今日升堂祝親壽，親壽願比南山高。
古來人生七十稀，吾親八十臉如桃。
但得歲月無窮極，從教兩鬢添霜毛。
閒中花竹自娛戲，日課詩禮勉兒曹。
隨分家風嘗禮法，何心與世爭雄豪。
自古作善天所佑，賦與龐眉并壽絛。
不須神仙授秘訣，已保柱石常堅牢。
年年新釀此時熟，真珠滴紅聽小槽。
夏夜露坐偶書且勉同學子
作者：陳文蔚
朝代：宋

人生邂逅如岐路，南北東西忽離聚。
淵明本賦歸去來，保社乃今隨所寓。
讀書不雜囂塵聲，好在園林最幽處。
朱橋跨出林陰外，一水繞庭將綠護。
有時小立凭危欄，臨風不忍空歸去。
矧逢暑夕遠燈火，杖策月林時散步。
更深每與二三子，輟寐每爲清景駐。
山高望望北斗低，花香拂拂南薰度。
擬將胸次滌河漢，不管衣巾濕風露。
清談未必真廢事，言下應當有微悟。
不妨俯仰更觀察，此意直須起訓詁。
郊墟次第新涼入，自可燈窗窮入暮。
凡人努力在年少，老大悲傷欲何訴。
嗟予學古雖有志，蹭蹬獨爲一生誤。
鳶魚性分信機淺，風月情懷乃天賦。
歸哉要結園綺徒，清夜團欒繞庭樹。
夜坐有感年四十
作者：陳文蔚
朝代：宋

仲尼切戒取人惡，孟子真能不動心。
嗟我癡頑何所得，但能於此惜分陰。
天王寺佛塔燈隔林見之奇絕因成口占
作者：陳文蔚
朝代：宋

上元燈火九衢中，何似金蓮下半空。
要識隔林奇絕處，星毬带葉荔枝紅。
子京又以長篇告別值予欲出一絕謝之
作者：陳文蔚
朝代：宋

二年不作上方游，一日重尋舊話頭。
却恨嬋娟成兩處，清尊無分共中秋。
子融和答三首再用韵賦一絕以謝
作者：陳文蔚
朝代：宋

登樓觸目皆詩料，難寫風煙盡筆端。
不但綠陰晴後好，亦便山色雨中看。
子融觀木犀懷趙連州有別後吟情渾冷落不知花卉若爲開之句錄以見寄予報云近讀書之暇多哦康節詩時有自適處忽奉佳章輒用此意繼韵後錄呈先生有報書
作者：陳文蔚
朝代：宋

詩哦擊壤興悠哉，一任光陰頭上催。
味好花間飲醇酎，風清竹外見疏梅。
孤鴻忽自雲間至，好意驚從天外來。
人有合離花一也，不應人去不花開。
家園偶聞野花香
作者：陳文蔚
朝代：宋

杖藜曾是爲春忙，紫陌青山到處芳。
不謂竹林棲隠地，好風時遶野花香。
寄題俞伯南所居·希賢
作者：陳文蔚
朝代：宋

毋爲陵學山，當爲川學海。
尹重貴自任，顔樂誓不改。
寄題俞伯南所居·毅齋
作者：陳文蔚
朝代：宋

器重或可勝，道遠疇能至。
勉效既竭回，羞稱願息賜。
寄題俞伯南所居·野處
作者：陳文蔚
朝代：宋

巖築無外求，莘耕有餘樂。
既爲堯舜民，自抱羲農朴。
寄題列岫
作者：陳文蔚
朝代：宋

面面青山不記名，想知宜雨亦宜晴。
去來自在雲千疊，高下無多屋數楹。
晨誦晝絃俱樂事，春光秋月總詩情。
箇中真樂誰能識，不問人間枯與榮。
寄題吳伯豐同榮堂
作者：陳文蔚
朝代：宋

一氣同流舉切身，胡然於此限比鄰。
直須靜處工夫到，便覺閑中意思真。
心遠獨游千載上，客來共醉一樽醇。
寓形宇內皆生意，何但名園草木春。
寄題吳伯豐所居二首·亦愛軒
作者：陳文蔚
朝代：宋

心兮如太虛，何惡亦何愛。
吾廬寄吾興，妙處端有在。
於中忘歲時，疇覺屢遷代。
但知曲肱眠，居然樂其內。
無事戶不出，此意誰能會。
更約素心交，携書靜相對。
寄題吳伯豐所居二首·讀書閣
作者：陳文蔚
朝代：宋

書閣高幾尋，其高不可知。
但見讀書人，心與千古期。
藉此閒曠地，端坐窮軒羲。
世塵飛不到，月霽光風吹。
况復揭扁榜，字畫天下奇。
妙有指南處，世人那易窺。
昔聞堂上聲，斲輪嘗笑之。
而子得深省，不覺糟粕遺。
終日几案樂，捨此歸其誰。
寄題吳子似所居二首·經德堂
作者：陳文蔚
朝代：宋

上帝降斯民，厥初存秉彝。
古昔世教明，大道行坦夷。
裘葛順冬夏，飲食充渴饑。
非有慕于外，夫婦皆與知。
嶽瀆氣既分，民風日澆漓。
仁義既榛塞，教化悲陵遲。
隠然善端著，不勝姦僞滋。
其至藉吾道，紛紛取世資。
陽尊若示公，陰叛實濟私。
孟氏極雄辯，剖晰精毫釐。
言言七篇在，炳如日星垂。
千載嗟晦蝕，大義誰復提。
延陵有佳孫，好學謹操持。
傳授有所自，源派分江西。
若爲日用功，義利早辨之。
細讀象山記，妙意良在茲。
願言不爲穫，努力但耘耔。
堂前有松桂，年年長柯枝。
生意不自已，何心論報施。
請子對佳木，長哦經德詩。
寄題吳子似所居二首·讀書亭
作者：陳文蔚
朝代：宋

古人不可見，千卷留遺編。
要非紙上語，至理實參前。
列聖精微心，舍此將何傳。
根本會於一，枝葉數萬千。
博文可約禮，掘井志得泉。
茲乃讀書旨，涵泳當忘年。
勿以急迫求，留神嘗靜專。
亦勿事悠悠，歲月空推遷。
久而竟純熟，脫落不知然。
衆理斯旁通，如海會百川。
又如庖丁刀，體解牛無全。
超然得我心，枘鑿非方圓。
書在言語後，用起言語先。
唐人資綴緝，漢儒拘訓箋。
記誦日益博，疇知心鑑昏。
祗足騁馳騖，與道實天淵。
瑱山名亭意，難與世人言。
方將屏俗慮，日夕親聖賢。
見聞豈足道，孰是入德門。
隠几無別事，真趣在窮研。
一旦忽冰釋，花柳春無邊。
此時案上書，始可付蹄筌。
寄題張正國斗齋·其一
作者：陳文蔚
朝代：宋

幾人大厦室廬窘，之子數椽天地寬。
醉裏揮毫詩膽大，不懸金印老江干。
寄題張正國斗齋·其三
作者：陳文蔚
朝代：宋

數年約我過溫溪，好趁雞黄秋黍炊。
添子江湖千頃意，勸於窗外作盆池。
寄題張正國斗齋·其二
作者：陳文蔚
朝代：宋

蒲團竹几炷熏爐，賸讀平生未見書。
酌古量今會文夜，清風明月四窗虛。
寄題徽州李君博文閣
作者：陳文蔚
朝代：宋

曾參一唯外，相顧了無言。
顔淵但如愚，永謝枝葉繁。
後人謂二子，獨得道之原。
脫落章句卑，統宗而會元。
誰知聖門教，入道固有門。
非博奚反約，溯流乃求源。
顔曾日用功，如海衆水吞。
及其成功後，木落歸本根。
固非求捷徑，大學廢講論。
李君敞高閣，駕言避俗喧。
藏書比鄴侯，日夕手自翻。
百家期貫穿，目擊萬里存。
上下洞今古，高深察乾坤。
一旦忽融會，豁然破籬籓。
笑彼習忘子，讀書嘗憚煩。
寄題玉山周晦叔家似賢齋
作者：陳文蔚
朝代：宋

人心殊嗜好，黑白互相形。
逐臭不自悟，熒熒飛青蠅。
一日對此君，炯然雙眼明。
子猷雖借宅，綠陰仍滿庭。
雅凈兩龔潔，高寒伯夷清。
可近不可狎，勁挺干青冥。
世人景先哲，繪畫勞丹青。
想像不覿面，孔孟何由傾。
安知君子交，日日與相迎。
手種萬蒼玉，君家有典刑。
清風流至今，修好無渝盟。
寄題黄子京貧樂齋
作者：陳文蔚
朝代：宋

羞逐紛紛世所趨，東溪風月未嘗孤。
閉門蒿藋從渠長，堆案簡編聊自娛。
機括要須明活法，簞瓢非但守枯株。
不觀點也風雩意，灑落胸中一累無。
寒食後一日趙國興携具拉游清風峽登一覽亭分韵賦詩以塵埃已逐雙溪去爲韵得已字
作者：陳文蔚
朝代：宋

家家趁寒食，看花雒城裏。
孰知我輩人，屐去登山齒。
千峰據其高，一覽無餘美。
小溪山下來，青烟林末起。
俯瞰闤闠居，總在塵埃底。
灑樽遽移下，詩興良未已。
因念讀書人，故事爲重紀。
崧嶺石泉
作者：陳文蔚
朝代：宋

高城石井下成池，對自初分混沌時。
雖小古今無涸溢，却憐江海有盈虧。
巖叟用前韵相留踐雲巖之約和韵以謝
作者：陳文蔚
朝代：宋

屢陪軒騎過橫溪，每想雲巖望眼西。
酬約再尋山下路，賦詩留與石間題。
吟風弄月計爲上，競利爭名著總低。
明日杖藜歸故隠，人生離合信難齊。
巖叟約觀棲隠薝蔔雨阻和前韵送酒再用韵答之
作者：陳文蔚
朝代：宋

暫輟書程業未妨，倚欄高誦杜陵章。
不知雨意將詩意，但覺花香带酒香。
散破苦嫌饑雀下，爭喧閒看蜜蜂忙。
也知棲隠如蕭爽，恨不花前共舉觴。
己卯老人生旦
作者：陳文蔚
朝代：宋

今朝酒熟吾翁喜，又見生朝會鄰里。
雖無盤饌羅羶葷，情話從容自嘉旨。
人生富貴固足樂，惟有長年難得似。
恬於世味心自閒，贏得龐眉更兒齒。
晨興再拜啟阿爹，從古昭昭是天理。
不因爲善天降祐，何以康寧膺壽祉。
稱觴膝下列兒孫，雖說居貧良亦美。
從今都不記春冬，只消歲月將時紀。
束書但願早還家，年年祝頌秋風裏。
希顔見寄二絕和韵·其一
作者：陳文蔚
朝代：宋

海棠带雨淺深紅，共憇閒亭拂面風。
識得春光隨處樂，鬢絲誰管已成翁。
希顔見寄二絕和韵·其二
作者：陳文蔚
朝代：宋

乳燕將雛看學飛，絕勝對客麈頻揮。
綠陰翠幄閒中好，誰道春隨紅紫歸。
常山道中
作者：陳文蔚
朝代：宋

路勢弓腰轉，湖光鑑面開。
稻田春事給，村碓晚舂催。
問宿尚十里，與誰同一杯。
自憐今日首，頻作望鄉回。
庚戌春下鄱陽舟中諸作·解舟汭口
作者：陳文蔚
朝代：宋

浩蕩春江洗客愁，歌聲欵乃發中流。
溪齋却憶凭欄日，數盡來舟與去舟。
庚戌春下鄱陽舟中諸作·過安仁界
作者：陳文蔚
朝代：宋

遠山淡淡水茫茫，知是江湖何處鄉。
娘子提携青裹布，始知風土近鄱陽。
庚戌春下鄱陽舟中諸作·過桃花臺
作者：陳文蔚
朝代：宋

櫓聲終日聽咿啞，碧浪紅旌動彩霞。
獨我船中無一事，安排詩句過桃花。
庚戌春下鄱陽舟中諸作·過赭亭
作者：陳文蔚
朝代：宋

船篷推起不教低，爲放山光水色歸。
客子離家已三日，赭亭山下欲斜暉。
庚申清明日子融出遊寄示紀遊十絕以長句謝之
作者：陳文蔚
朝代：宋

浴沂天氣出郊坰，所至題詩取次成。
花塢風煙俱入詠，雲巖泉石屢增名。
摩挲硤石舊題字，展轉東山未盡情。
不出祗尋窗下計，春光隨處亦清明。
廬山雜咏·天池
作者：陳文蔚
朝代：宋

朝登天池峰，暮酌天池水。
一枕僧榻清，鍾磬半空裏。
平生此名山，籍籍滿吾耳。
乘興作遠游，杖策自不已。
行行到絕頂，塵世知隔幾。
雲烟出其下，渺視猶萬里。
山川與人物，往往盡蒙被。
始疑翻雪濤，混同一彭蠡。
頃刻開一罅，初見山邐迤。
仿佛人世界，未可詳目指。
山中爲予言，此地去天咫。
風雨晦冥候，與世殊不似。
霖潦方下作，山頭旋磨蟻。
雲深此埋屋，山下乃不爾。
歷驗予所言，其言亦非詭。
未必隔仙凡，高深實殊軌。
初夜現佛燈，數星林末起。
如螢復如炬，或明亦或止。
昔聞頗甚怪，今見乃如此。
寄語登山人，仍須細窮理。
廬山雜咏·棲賢三峽橋
作者：陳文蔚
朝代：宋

我來未試烹茶水，且讀石上涪翁詩。
上卧百尺晴蝃蝀，下貯一匣青玻璃。
淵深知是蛟龍宅，風怒似挾熊虎威。
自古賢棲知幾許，今有精藍藏翠微。
廬陵呼酒再用韵
作者：陳文蔚
朝代：宋

令君領客作清遊，蕭散仙人蓮葉舟。
喚得酒來詩興發，浩歌和月吸黄流。
廬陵於兩池中作船亭名卧蘆取山谷滿船明月卧蘆花之句落成爲賦小詩
作者：陳文蔚
朝代：宋

路入芳池柳岸行，宛然野渡一舟橫。
祗緣胸次規模別，便有江湖氣象生。
雲影恍疑帆影度，嘯歌中有棹歌聲。
天書恐逐銜蘆雁，未許花邊卧月明。
廬陵趙令君宅後有蓮濠月夕相拉觀蓮戲廬陵
作者：陳文蔚
朝代：宋

朱橋綠水夜深遊，滿載荷花萬斛舟。
多病近來常止酒，及無尊俎欠風流。
建德道中六言
作者：陳文蔚
朝代：宋

有底可人情意，盡是酒村魚市。
行人忘却家鄉，沽酒買魚供醉。
後一日和徐子融韵
作者：陳文蔚
朝代：宋

未省千林變作瑶，祇知尊酒侍清宵。
大將臣子明忠孝，妙在陰陽驗息消。
憶此老仙衝雪去，歸歟兩袂喜風飄。
嶺頭故事詩能紀，今古相逢總不饒。
後一日因展省歸途口占·其一
作者：陳文蔚
朝代：宋

千丈摳衣記武夷，家山今日屢攀躋。
春風拍拍滿懷處，况是花開更鳥啼。
後一日因展省歸途口占·其二
作者：陳文蔚
朝代：宋

春光休道屬誰家，造化平鋪無等差。
不問世間凡草木，得春隨意總皆花。
徐天錫歸自玉山昌甫以三詩送之後二篇有及予與徐子融傅巖叟之意且托其轉寄答其意以謝之·其一
作者：陳文蔚
朝代：宋

我聞章泉清，有客日洗耳。
而况坦腹眠，滿意得佳士。
相期忘歲月，飽飯讀書史。
祇恐翁獨吟，黄鵠舉千里。
靜言同門友，吾郡差若多。
相望數舍隔，便如千里賒。
惟有湖上翁，時時許相過。
比緣迹萍梗，亦已廢琢磨。
徐天錫歸自玉山昌甫以三詩送之後二篇有及予與徐子融傅巖叟之意且托其轉寄答其意以謝之·其二
作者：陳文蔚
朝代：宋

曾共傅巖孫，同坐傅巖石。
紀游未抄寄，雙梅解相憶。
天涯思美人，折花陡岑寂。
所幸柱上題，如新未陳迹。
徐子融以詩送余方叔吳介甫二書見示和韵以謝·其一
作者：陳文蔚
朝代：宋

借得緘書卷又開，喜同千里故人來。
切嗟正爲求真益，肯使鱗鴻泛往回。
徐子融以詩送余方叔吳介甫二書見示和韵以謝·其二
作者：陳文蔚
朝代：宋

簪去良朋未有期，無邪端欲正吾思。
近來自服無他藥，一卷中庸對證醫。
徐子融八月四夜見訪值予有出寄詩三絕和韵以謝·其一
作者：陳文蔚
朝代：宋

雲開日脚漏微明，無奈秋風掠面清。
因作西鄰閒縱步，不知乘興有高情。
徐子融八月四夜見訪值予有出寄詩三絕和韵以謝·其三
作者：陳文蔚
朝代：宋

夜凉燈火掩柴扉，詩誦城南憶退之。
更把新詩細紬繹，無言誰會點頭時。
徐子融八月四夜見訪值予有出寄詩三絕和韵以謝·其二
作者：陳文蔚
朝代：宋

小齋雖不奉名譚，此理要須見倚參。
料得歸懷明月滿，不應對影祗成三。
徐敬甫出示所居之別墅南巖圖并諸公題詠欲予同作爲賦長韵
作者：陳文蔚
朝代：宋

憶昔同作康山游，杖屨歷遍千巖幽。
知君已具看山眼，每遇勝處嘗淹留。
從茲一去間何闊，倒指殆欲忘春秋。
不知此地復何地，但見大江東去流。
相逢恍然如隔世，盡洗積年離別愁。
首爲袖出南巖圖，著鞭先我占一丘。
南巖之高不可攀，俗駕欲到何緣由。
君乃結屋於其巔，避世擬追園綺儔。
雪飛霜瀑自天落，戟列萬竹干雲修。
客來煮茗話疇昔，酒熟春禽相勸酬。
自言得此已足老，豈復更懷身世憂。
無心偶作雲出岫，良念棣萼情綢繆。
對床聽雨有真意，肯放拂衣歸去休。
登高一日展遐眺，洗眼九華雲漬收。
語我南巖卜築地，只放五老高一頭。
丹梯萬丈徑可躡，獨恨未遂曾往謀。
我生亦有山水癖，欲見未見心先投。
長哦南山白石爛，夢寐滄江飛白鷗。
歸與亟辦買山計，甘與世好相盾矛。
采蕨可以忘朝饑，種橘自當千戶侯。
眷言志事在𤱶畝，適我願兮遑他求。
此時作書報同志，知肯遠爲題詩不。
戊午正月送趙工部赴江東參謀
作者：陳文蔚
朝代：宋

設門大字題嘉遁，買宅浩然歸去來。
十畝清溪千箇竹，一庭春意半窗梅。
漁樵正伴詩翁樂，鷗鷺俄驚詔墨催。
底事此中留不住，釣磻知有濟時才。
戊寅老人生旦
作者：陳文蔚
朝代：宋

吾家本是田家子，其先世世居田里。
兒因逐食浪飄蓬，欲歸無以供甘旨。
吾翁亦能甘淡薄，日夕飯疏而飲水。
渾然質朴古人風，固應自有長生理。
筋骸雖老自康健，聰明少壯猶難比。
了無機械足怡神，不生嗜好彊精髓。
人間可慕是榮華，人間可羨爲豪侈。
榮華有似庭下花，芳菲之日知能幾。
豪侈真如草頭露，不能頃刻朝陽裏。
誰知貧賤自安分，年年如此只如此。
吾鄉自來丙山高，位當南極崔嵬起。
吾家門門對此山，算高欲與山同紀。
加之西鄰與東舍，往往黄髮皆兒齒。
酒熟長願相招呼，一笑忘形相汝爾。
探梅不遇登祈雨峰
作者：陳文蔚
朝代：宋

人生何處不從容，旋向僧家借短筇。
那爲孤芳窮僻遠，要留脚力上高峰。
新居六詠·克齋
作者：陳文蔚
朝代：宋

燕坐焚清香，日永裊烟篆。
妙處良獨知，功收物欲戰。
新居六詠·半月池
作者：陳文蔚
朝代：宋

池東如月弦，池西如月弓。
池北千丈屏，倒影碧波中。
新居六詠·曲水
作者：陳文蔚
朝代：宋

清溝知幾曲，花落流紅錦。
何須浮羽觴，自可供杯飲。
新居六詠·梅窗
作者：陳文蔚
朝代：宋

綠陰初散地，今有入簷枝。
開窗對瀟灑，歲寒惟獨知。
新居六詠·竹林隠居
作者：陳文蔚
朝代：宋

無才濟蒼生，竹林遠棲遁。
中有聖人書，飯蔬自無悶。
新居六詠·花堤
作者：陳文蔚
朝代：宋

築堤環碧沼，種花仍滿堤。
幽人日往來，非關桃李蹊。
方叔再用前韵約同賦
作者：陳文蔚
朝代：宋

坐談冰雪滿懷秋，珍重余君學素優。
每有詩情并酒興，爲平月恨與花愁。
支頤萬事從渠變，拂榻今宵爲我留。
何處青山堪卜築，約君歸種菊千頭。
昌甫前詩見簡方和去未達間再於巖叟處見後詩和韵以謝
作者：陳文蔚
朝代：宋

章泉相去每相思，多謝交情不見遺。
繾綣方賡前日句，聯翩又讀後來詩。
梅方迎臘多投好，菊已凌霜不入時。
大抵世情皆若此，吾儕真結歲寒知。
昌甫寄徐崇甫書并崇甫寄渠詩及渠兄弟和章因次其韵呈昌甫
作者：陳文蔚
朝代：宋

念作章泉去，川流日夜東。
一身長是客，雙鬢已成翁。
霽想濂溪月，和思柳下風。
平安毅齋信，多謝爲流通。
晚坐卧廬復與廬陵同用前韵
作者：陳文蔚
朝代：宋

待得巡簷有月行，梅仙無惜爲琴橫。
頻招野客耽詩興，祇恐東君費麯生。
拄笏靜看山擁翠，凭欄閒聽水流聲。
人生聚散無勞較，萬里青天白鳥鳴。
晚步傅氏小園
作者：陳文蔚
朝代：宋

溪園信步晚徘徊，白白紅紅夾徑開。
漫折一枝携在手，也教人道看花來。
晚步清暉不見主人題竹間
作者：陳文蔚
朝代：宋

飽食無餘事，逍遥散步行。
清暉人不見，鷗鷺自相迎。
晨興
作者：陳文蔚
朝代：宋

書窗欲曙夢初還，起坐披衣百慮間。
誰識斯時會心處，靜聽鳥語樂相關。
書窗碧桃
作者：陳文蔚
朝代：宋

銅瓶只插碧桃花，日對幽人靜不譁。
爲爾細觀冰雪艷，就中便覺牡丹夸。
月夜觀花
作者：陳文蔚
朝代：宋

底事更深睡不感，惜花愛月兩關情。
黑甜一枕雖云美，未省人間有此清。
月臺觀月
作者：陳文蔚
朝代：宋

秋來無日不登臨，獨喜今宵月滿襟。
仰面青天思把酒，寄情古調欲携琴。
涼風舞袂身將舉，白露沾衣夜向深。
要看一臺清影滿，儘教移轉碧梧陰。
望靈山喜而又作
作者：陳文蔚
朝代：宋

白雲深處認靈山，喜氣津津眉宇間。
別去庭闈今八月，且欣明日慰親顔。
武侯像
作者：陳文蔚
朝代：宋

堂堂千載人，遺像凜如生。
趨舍同一操，豈無當代英。
欲喚卧龍起，四海盲聾驚。
此意無今昨，未應歸杳冥。
歸途喜晴
作者：陳文蔚
朝代：宋

來時風雪亂紛紛，歸日川原處處春。
因識發生真意思，雨餘花柳更精神。
歸鉛山正叔復用前韵和答之
作者：陳文蔚
朝代：宋

歛藏先用肅如秋，次第陽和遍九州。
歲月正緣閑裏度，紛囂那得靜中遊。
明知與點有真樂，未足希顔却自愁。
諷詠棹歌思九曲，與君重約泛扁舟。
永豐祝子益和予詩見寄許見訪以長句謝之且堅其約
作者：陳文蔚
朝代：宋

反關甘與世情暌，綠遍閒庭草欲齊。
何處客來談列岫，有人雪踏自東溪。
坐低流俗幾千輩，已見新詩第一題。
他日竹林如肯過，聖門相與探端倪。
永邑楊君鑑子明闢齋讀書將從事於古人爲己之學求齋名於予并欲得一語以示爲學之方予謂學雖多端而其要莫先於明善所以子思孟子俱以此開道後學大學格物之訓實同出一源故因楊君之請扁以明善且詩以演其義幸毋忽其言之陋云
作者：陳文蔚
朝代：宋

人性靡不善，因物始有遷。
本體遭剝蝕，如鑑塵所昏。
疇昔均秉彝，善端本綿綿。
既茂閑邪功，誠心所由存。
若爲用力地，格物居其先。
萬殊一理貫，洞然見本根。
表裏俱澄澈，斷斷義理分。
言動中倫慮，狂愚詎同論。
彼哉迷復子，一息萬里奔。
認贅以爲嫡，未嘗知反觀。
君子審取舍，不容涇渭渾。
中扃瞭如燭，肯蔽耳目官。
中庸示明訓，一言會其元。
池陽地寒梅開甚晚上元後始見疏花一夕春雪曉起觀梅爲梅解嘲
作者：陳文蔚
朝代：宋

千林一夜散瓊瑰，莫誚亭前春後梅。
未入紛紛紅紫隊，不妨曾是雪中開。
汪元思遺詩和意以謝
作者：陳文蔚
朝代：宋

吾道本公平，何嘗分彼此。
總只在人心，渾然皆天理。
推原賦予初，所鍾均粹美。
賢愚同一轍，所行無意軌。
由其氣稟異，於焉有臧否。
清者洞然明，泓澄如止水。
濁者性天蒙，蕩然惟縱弛。
末雖有善惡，反之即其始。
變化在乎人，雖愚必明矣。
日用無餘功，自修惟克己。
近代朱文公，此道頼綱紀。
居嘗語學者，虛名以爲恥。
必先由博學，然後能約禮。
顔淵躬四勿，魯參悟一唯。
吁嗟今世人，非不究經旨。
議論徒紛紜，反躬乖踐履。
好惡徇私情，是非隨慍喜。
體既雜真妄，用斯殊表裏。
要在無間斷，善端勤積累。
須臾不可忘，顛沛必如是。
堅持敬一字，方知道在邇。
我輩無他求，直須安汝止。
清明上冢見杜鵑花
作者：陳文蔚
朝代：宋

春來未聽杜鵑啼，但見青山花滿枝。
俗禮不違聊上冢，他鄉寒食嘆年時。
清明前二日同周公美黄子京郊行和子京韵·其一
作者：陳文蔚
朝代：宋

武夷雲會總儒衣，今似晨星漸覺稀。
晚節喜君同臭味，不嫌枯淡肯來歸。
清明前二日同周公美黄子京郊行和子京韵·其三
作者：陳文蔚
朝代：宋

大道公行居廣居，敢將仁義作蘧廬。
直須至理超然會，不在陳編細字書。
清明前二日同周公美黄子京郊行和子京韵·其二
作者：陳文蔚
朝代：宋

尋春杖屨偶乘閒，多謝詩囊肯破慳。
坐石有言盟白石，愛山隨意買青山。
清明資福僧遣詩賦此以答之
作者：陳文蔚
朝代：宋

清明恰值雨晴時，賸喜鄰僧福有詩。
十里懶尋沽酒旆，一編深下讀書帷。
放懷是處青春好，無事於中白日遲。
况是精藍去家近，興來何惜瘦藤支。
湛溪納凉
作者：陳文蔚
朝代：宋

是處皆炎熱，澄江消客憂。
相邀讀書罷，同作浴沂遊。
自喜坐茂樹，誰能喚小舟。
月華如有待，先在柳梢頭。
灌圃
作者：陳文蔚
朝代：宋

少日嘗嗤稼圃非，近來閒聽老農知。
世間機械從來耻，不憚晨昏抱甕疲。
火田鄭次山貧士也家有燕坐之處五爲賦之·寓意軒
作者：陳文蔚
朝代：宋

山水可吾情，對酒不必醉。
及其不以酒，何由得翁意。
火田鄭次山貧士也家有燕坐之處五爲賦之·槁木寮
作者：陳文蔚
朝代：宋

夜半一陽動，萬木總皆春。
當觀向榮意，從此識吾仁。
火田鄭次山貧士也家有燕坐之處五爲賦之·歲寒谷
作者：陳文蔚
朝代：宋

中獨抱孤清，外示聊以朴。
不結桃李交，風味良不惡。
火田鄭次山貧士也家有燕坐之處五爲賦之·觀省齋
作者：陳文蔚
朝代：宋

一息萬里馳，白日天無光。
歸來固吾圉，宇泰生吉祥。
火田鄭次山貧士也家有燕坐之處五爲賦之·隠窩
作者：陳文蔚
朝代：宋

築室在澗阿，種木清成陰。
中有聖人書，可以樂吾心。
玉山朱文龍有遺經林野二處趙昌甫程德夫皆有詩朱求予同作·林野
作者：陳文蔚
朝代：宋

有人抱幽真，偏適林野趣。
要之等喧寂，乃是安心處。
玉山朱文龍有遺經林野二處趙昌甫程德夫皆有詩朱求予同作·遺經
作者：陳文蔚
朝代：宋

漢人一經訓，籯金云不如。
君家遺經意，不與漢人俱。
用前韵寄昌甫
作者：陳文蔚
朝代：宋

幾欲來觀魚計亭，未酬此約已星星。
自從蕭寺一回別，不記春山幾度青。
尚友古人長閉戶，喜聞新命忽揚庭。
興來會作扁舟去，剝啄應勞爲啟扃。
用趙國興梅韵自賦
作者：陳文蔚
朝代：宋

西郊有客枕溪居，特爲孤芳小結廬。
窗外橫枝疏带竹，花邊流水暗通渠。
伊方傲矣百花上，我亦翛然三徑餘。
此外不關茅屋事，爲誰煙雨自妝梳。
用門牌日有好花迎客笑歲蒭新酒奉親歡爲韵爲老人壽
作者：陳文蔚
朝代：宋

地僻廣乾坤，身閒多月日。
耕鑿太古民，天然自淳質。
未始泥神仙，閲世自長久。
日用飲食餘，帝力我何有。
修竹三徑幽，青山四時好。
何須萬間厦，一廛可娛老。
園柑結新實，籬菊開晚花。
旋篘甕頭酒，不負老年華。
田夫與野老，一笑相逢迎。
只說桑麻事，安知市朝爭。
年年願今日，有酒可留客。
雖是無珍饈，隨宜具餚核。
人言鶴髮翁，翻作朱顔少。
把酒更何辭，一對西風笑。
環堵一畝宮，中有長生計。
秋月與春花，今年又明歲。
年高親可慶，家貧兒包羞。
今年勝去年，粗有酒新篘。
歲月綿綿永，福祿日日新。
天開九齡數，眼見四世人。
共樂堂上親，旋約山中友。
雖是盤無饌，未至樽無酒。
積善雖人爲，康寧荷天寵。
但愧儒素風，日乏甘旨奉。
子孫雖未賢，粗肯詩禮親。
願言各努力，忠孝以立身。
人間無事日，簞瓢亦清歡。
但願從今日，時時報平安。
甲寅寒食日訪徐子融子融同出游晚歸誌所歷二十六韵
作者：陳文蔚
朝代：宋

至後一百五，春光正韶華。
往往天氣少，多與人事差。
今年特清朗，川原爛紅霞。
埋頭卷書冊，訪友况不賒。
盡日俱襄陽，滿城同看花。
百種鬭紅紫，意氣各雄夸。
忽焉有招呼，徑醉碧桃家。
主人意厚甚，更約觀金沙。
而我方與子，浩蕩興無涯。
但恐催日馭，所幸未西斜。
行行復行行，小築逢異葩。
雜然不知名，品品亦自嘉。
園翁旋相問，酌酒仍烹茶。
珍重頗深簡，市井避喧譁。
子乃若有告，未語先咨嗟。
願言更出郭，前林路非遐。
會當有奇遇，始信我不訛。
果見山下蒙，一泓瑩無瑕。
淵然蟠蛟龍，不爲藏黽蛙。
稍稍出奇怪，羅列如髻丫。
須臾聳嶄絕，煉不經女媧。
特立如丈夫，匪可干以邪。
相與發浩歎，題品乃未加。
因念世沈晦，豈但如爾耶。
乘風且歸歟，投林有昏鴉。
聊爲賦此詩，醉筆歌龍蛇。
甲戌正月從君用弟覓月桂栽
作者：陳文蔚
朝代：宋

花發枝頭月月新，不妨分種過西鄰。
琴書結束歸來日，要使門庭長有春。
甲申正月答昌甫見寄韵代書
作者：陳文蔚
朝代：宋

負米嘗漂迹，關心爲倚門。
盡歡惟啜菽，奉旨屢空尊。
溫劑勞分給，新詩且記存。
開緘細吟諷，小立近黄昏。
甲辰九月初訪晦菴先生大安道中和余正叔韵
作者：陳文蔚
朝代：宋

瀟瀟風露菊花秋，人在甌閩第一州。
少日已嘗懷壯志，今朝端不負清遊。
陪君數日從容語，洗我平生散亂愁。
從此歸來復何事，風濤雖險奈虛舟。
病中對竹
作者：陳文蔚
朝代：宋

窗外修篁僅百竿，相看不待報平安。
何時得我身彊健，共爾青青到歲寒。
癸未二月廿五日訪周道人西菴戲題
作者：陳文蔚
朝代：宋

道人邀我飯胡麻，半日清閒得遠家。
多少欲來無路問，空於洞口覓桃花。
癸未老人生旦
作者：陳文蔚
朝代：宋

昔人端爲祈黄耈，再拜慇懃扶大斗。
吾翁今年九十一，兒從兩歲貧無酒。
趨庭何以祝彌誕，盈把菊花空在手。
嗅香嚼蘂當甘旨，翁亦怡然如適口。
人生貧富在分定，獨是期頤世稀有。
翁餘九十兒七十，膝下龐眉仍皓首。
若將此事較人間，豈非造物意愈厚。
因茲歷歷詔兒孫，自古悅親惟孝友。
上惇下睦無間言，一門和氣薰蒸久。
雖無旨酒奉杯酌，意樂心寬親自壽。
更於大節保終始，立身揚名以垂後。
世上榮親無若此，何必金章并紫綬。
南鄰白酒况可賒，豐儉隨家惟用缶。
年年此舉諒不難，甲子無窮環癸丑。
癸酉立春衝雪觀梅
作者：陳文蔚
朝代：宋

吾翁當日手親栽，今見芳英幾度開。
把酒未能娛一醉，衝寒犯雪日須來。
登山却立俯視一村風物殊可人意二絕·其一
作者：陳文蔚
朝代：宋

桑柘陰中日日行，只聞犬吠與鷄鳴。
此時身在煙雲上，眼界不知如許明。
登山却立俯視一村風物殊可人意二絕·其二
作者：陳文蔚
朝代：宋

竹樹誰家跨小橋，清溪一带抱山腰。
不須更倩王摩詰，水墨平鋪百尺綃。
白鹿洞謁先生祠堂呈李夢開教授是日李入洞講書
作者：陳文蔚
朝代：宋

先師紫陽翁，雅愛窮幽微。
前賢有遺跡，所至皆發揮。
千古廬山高，白鹿遇亦希。
何人實經始，閟藏啟天機。
臨流勘書臺，隠然釣魚磯。
聖朝始加賁，泉石生光輝。
榛莽百年中，潛長虎豹威。
衣冠固不論，樵牧亦寥稀。
今昔有顯晦，山川無是非。
先生適剖竹，按圖重歔欷。
斬荆得遺址，澗繞山合圍。
買田敞堂塾，豈將終遁肥。
學子共棲集，相與詠而歸。
繼聖講絕學，咳唾落珠璣。
此理忽森著，魚鳶真躍飛。
小子恨晚遇，講席弔及依。
升堂拜遺像，泫然涕沾衣。
幸今主盟人，高識可與幾。
光風霽月意，端欲賢聖希。
時來一講訂，諸生佩弦韋。
超然此會意，規範喜無違。
徘徊不忍去，暮宿留山扉。
因極昔游處，恍如身泗沂。
矧復洞中友，進步方騑騑。
永矢忘世味，來食此山薇。
石井偶書呈同來者
作者：陳文蔚
朝代：宋

爲君半日留，得與諸賢集。
人生貴遠游，何苦自維縶。
好鳥鳴更幽，遠山青欲濕。
時有午邊風，吹從木陰入。
石溪道中偶作
作者：陳文蔚
朝代：宋

自從天地開闢來，溪水清駛山崔嵬。
山高水清亦奇觀，怪問胡不生人材。
人材本作世間用，朴仆支傾作梁棟。
不然空冒一時名，過眼空花已如夢。
人生出處不可期，伊周亦偶遭明時。
顔閔何嘗有科目，德尊百代帝王師。
自古相傳惟此道，一派源流端可考。
道存不係窮與通，經濟業窮耕釣老。
風埃鼎鼎百年中，世事興廢何終窮。
只有詩書傳聖學，堯舜授受同高風。
喚醒此原山與水，孕秀發祥從此始。
立朝有道佐明君，抱璞山林亦奇偉。
吾家家此不計年，未知起者誰其先。
丈夫才業貴自負，不必美惡歸山川。
久欲題詩磨翠壁，要使後來聞義激。
乾坤造化豈無人，細與摩挲觀此石。
石潭道中追賦大江
作者：陳文蔚
朝代：宋

我生大江東，與江不相識。
一日作遠遊，江頭因目極。
桃花春未漲，水落略見石。
望斷淮山青，隔岸纔咫尺。
恃此一葦航，焉能恨南極。
雲屯十萬衆，守衛以人力。
撫御有良將，成城衆心得。
江淮唇齒勢，如家護牆壁。
守淮即守江，淮民須愛惜。
我朝聖澤深，不在險在德。
慈儉今天子，邇遐無間隔。
大臣百執事，根本共培植。
示浩
作者：陳文蔚
朝代：宋

持身端的在兢兢，謹獨方無愧怍情。
莫道隠微人不見，暗中臨我有神明。
程子雲欲還鄉阻雨聊戲之
作者：陳文蔚
朝代：宋

霏霏小雨釀梅黄，結束琴書底用忙。
已幸一春鄰絳帳，祇今十日是端陽。
榴花照眼新篁翠，盧橘盈盤煮酒香。
天識主人留客意，故教歸路滑羊腸。
窮冬積雪閔織紡婦
作者：陳文蔚
朝代：宋

長哦豳人詩，九月欲授衣。
方當流火辰，先已戒其期。
當春非不蠶，入夏非不絲。
一寸不上身，止爲憂啼饑。
蠶畢起功績，關心聽鳴鵙。
豈不念人生，所急在衣食。
衣單寒不禦，鶉結百千縷。
輕裘那得知，凄其良自苦。
窮冬歲將往，雪片大如掌。
憐他昨日織，安知今日紡。
嬌癡貴安女，未始識機杼。
紈綺厭不華，繒帛何曾數。
貧富固有分，茫茫何足論。
感觸此時心，寧不哀窮困。
馮誰歌七月，俾汝知時節。
塞墐聊補紉，團欒圍榾柮。
節後赴傅巖叟之招望日同遊棲隠菴華嚴寺呈巖叟及同游者
作者：陳文蔚
朝代：宋

乘興聯翩渡小溪，輕車不怕日斜西。
擬來古寺觀新扁，且向山齋讀舊題。
茆屋起烟歸路暝，秋雲閣雨暮天低。
人生適意惟行樂，不較毫芒寵辱齊。
縱步過資福寺僧留飲出示凈度文三教一理論戲書時寺門桂花爛開
作者：陳文蔚
朝代：宋

一編凈度出玄文，因憇書窗醉酒尊。
儒釋未須談一二，且於花下立黄昏。
老人及兒輩皆和再用前韵
作者：陳文蔚
朝代：宋

不厠繁桃俗杏栽，詩懷端爲此花開。
自緣祗結冰霜侶，花底渾無俗駕來。
老人生旦
作者：陳文蔚
朝代：宋

人生富貴多繁華，每遇誕日張綺羅。
高堂賓從擁朱紫，金尊捧歡傾流霞。
青春未暮神仙醉，舞腰回雪皓齒歌。
難逢樂事買歡笑，千金不惜如泥沙。
貧家相去一何遠，自嘆居里非鳴珂。
平時只甘陋巷味，啜菽飲水之日多。
不知今朝是生旦，東鄰旋問酒可賒。
烹鮮擊肥非不願，一室懸磬將如何。
阿爹從容呼兒語，我有至樂非由他。
立身亦足顯父母，聲名不必登高科。
顔色苟能奉親歡，悅口不存旨與嘉。
滿堂雖無金玉富，六籍諸子幸滿家。
日率兒曹勤誦讀，行慕顔閔心孔軻。
但得門庭無外事，竹林足以長婆娑。
子順親慈有餘樂，自然福至由家和。
籬邊晚菊知人意，歲歲來薦黄金花。
自吳中歸過釣臺
作者：陳文蔚
朝代：宋

倦游偶得賦歸來，我亦何心世莫猜。
水綠山青從所好，一帆風過釣魚臺。
自鉛山歸上饒途中感興
作者：陳文蔚
朝代：宋

來時積雪歸途熟，暗中流換驚時節。
所幸康寧九十親，依然堂上垂華髮。
隨意何當足甘旨，斑衣日戲慈顔悅。
丈夫事業有用舍，窮通不必生分別。
直須用力隨處處，無徒瀟灑送日月。
嗟嗟世人泣岐路，東鄉久哉吾計决。
終當緤馬扶桑樹，車行萬里誰能遏。
慷慨自奮歌此章，老去不知情激烈。
與周希顔遊靈泉歸途偶作
作者：陳文蔚
朝代：宋

花日遲遲暖似烘，杖藜飛舞趁東風。
野橋傍水柳先綠，山寺留春桃正紅。
信步哦詩忘日晚，因言契理覺春融。
莆田遠在千山外，長使靈泉信息通。
舟次蘭溪和歐陽國瑞韵
作者：陳文蔚
朝代：宋

客子經行處，吳江萬頃秋。
風煙曉濃淡，雲樹遠稀稠。
緩去花相送，重來鳥勸留。
與君無楚粵，一笑况同舟。
舟行望龜峰
作者：陳文蔚
朝代：宋

面對靈龜最上峰，舟中活計不爲窮。
半春臺下桃花水，一霎岸邊楊柳風。
天巧此時窮險怪，淵泉終日悟流通。
一生堪笑漁翁拙，卧聽瀟瀟雨打篷。
荷湖行爲趙忠州壽
作者：陳文蔚
朝代：宋

青山屋上名荷湖，故知下有神仙居。
全似太華峰頭玉井樣，花開十丈世所無。
自有天地此山有，誰人種得如船藕。
造物不肯輕畀付，付與湛溪雲隠手。
雲隠濟人陰德多，有如此藕痊沉痾。
自煉還丹成九轉，方瞳點漆顔長酡。
甚不愛飛霞千樹結蟠桃，甚不愛湛溪千頃漲葡萄。
蟠桃入口那能甘比蜜，湛溪不抵酒滴真珠槽。
愛蓮往往緣青壁，俯笑凡人無路覓。
不知身世若爲高，但見照人雙眼碧。
寄語峰頭十丈花，年年來伴棗如瓜。
不須更記歲與月，只記山前雲隠家。
葉茂卿寄詩卷賦此以謝之
作者：陳文蔚
朝代：宋

正念交情舊，忽來詩卷新。
既能賒酒飲，寧作賣書貧。
計想尋窗下，閒須過澗濱。
爲言田舍樂，花鳥亦情真。
薛玠兩投詩以古風謝之
作者：陳文蔚
朝代：宋

知君家住象山麓，日有見聞新耳目。
自憐各在天一涯，休譽惟能採鄉曲。
却來一見玉溪頭，已知標致非凡俗。
等閑揮翰墨淋浪，惠我新詩不金玉。
細將學問說根源，異同更與明朱陸。
吾道工夫有端緒，要是義精仁乃熟。
博文約禮是真傳，收拾奇功歸謹獨。
參前倚衡勿間斷，千載斷絃端可續。
手披詩卷荷情真，聊以斯言報諄復。
行崧嶺將半下瞰山中一人家似不與世接者凝佇久之因成一絕
作者：陳文蔚
朝代：宋

幾曲青山一畝宮，前村惟有小溪通。
鷄鳴鳥宿知昏旦，水碓無人自在舂。
見梅
作者：陳文蔚
朝代：宋

曉鷄殘月更離程，只見梅花不忍行。
水郭山村誰是伴，惟伊與我共孤清。
視新買徐七塢田
作者：陳文蔚
朝代：宋

人說山田薄有收，不如平壤水交流。
深耕早種將勤補，亦勝當初無寸疇。
觀物二首·其一
作者：陳文蔚
朝代：宋

初見種汝時，微荄極枯槁。
今既長枝葉，日復一日好。
儀刑靜獨秀，精神雨中澡。
嗟我費耘治，尚媿窗前草。
觀物二首·其二
作者：陳文蔚
朝代：宋

牆東一微物，妙意包藏深。
人皆看枝葉，我獨觀其心。
萌蘗既綿綿，茂盛亦駸駸。
從此識天地，生生無古今。
記夢
作者：陳文蔚
朝代：宋

夢裏分明記本根，覺來無語正心君。
陰陽却把量消長，且喜新來勝一分。
許世卿孝亭邂逅爲予修琴臨別求詩爲賦長句
作者：陳文蔚
朝代：宋

邂逅相逢不記春，未知此際得情親。
一溪雲月閒中計，三尺絲桐物外身。
未有清尊酬痛飲，已驚明日是行人。
抱琴歸去無餘恨，大呂黄鍾一味醇。
諸君用東坡玉堂觀郭熙畫詩韵題江山王君平遠樓黄子京携至求同作
作者：陳文蔚
朝代：宋

有客有客心地閒，樓外青林林外山。
風烟出沒美無度，依約圖畫有無間。
眼隨白鳥去邊遠，一聲漁唱江村晚。
此時誰會倚欄心，雲出不知何處巘。
歲寒松柏飽風霜，肯逐桃李爭春陽。
安得共卧百尺樓，爲挹江瀨吞山光。
當年影過八磚日，坡仙想像頻搔髮。
無言細玩郭熙畫，應思老去尋泉石。
謝昌甫以詩惠藥牋
作者：陳文蔚
朝代：宋

藥裹屢蒙扶病親，一番書至一情真。
人言莫急晨昏奉，我嘆尚爲萍梗身。
棲隠重曾定要約，章泉一見話悲辛。
吳牋况拜慇懃賜，且續新詩爲縷陳。
讀書傅氏揖桂林外一山恍如徐子融書閣所見書閣見山之陰揖桂見山之陽戲成一絕呈子融
作者：陳文蔚
朝代：宋

自昔桂陽名此山，登樓恍若見林端。
山中固有誅茅地，却許吾人背面看。
責己
作者：陳文蔚
朝代：宋

聖人當耳順，吾年已逾再。
日覬有新功，邇來如稍怠。
嗟爾性雖駑，敢不鞭其退。
須教十二時，此心無不在。
書此當盤銘，終身以服佩。
賀趙及卿黄定甫主賓聯名登第
作者：陳文蔚
朝代：宋

人傑須知本地靈，鵝峰挺拔湛溪清。
新添九桂叢芳茂，旁發一枝花更榮。
文社只今傳盛事，宦途從此展修程。
歸耕媿我猶無地，僅有青山一笑迎。
賈元永寄詩有窮愁之歎和韵寬之
作者：陳文蔚
朝代：宋

我生抱孤貞，有似窗前竹。
却笑日用功，采綠不盈掬。
詩書負宿願，發憤處幽獨。
古人刮目處，論道不隔宿。
吾計決已久，不疑何待卜。
一書訊安否，雙魚勤往復。
丈夫氣相許，雲雨詎翻覆。
窮通付一醉，東鄰酒方熟。
賤生諸友有祝頌語以五十六字謝之
作者：陳文蔚
朝代：宋

庸庸不作世間奇，空負生成造化機。
歲月漫驚多髮積，功程殊未進毫微。
不貪腰下懸金印，且自尊前戲綵衣。
多謝諸君借輝潤，一朝盈篋盡珠璣。
賦决明
作者：陳文蔚
朝代：宋

每薦盤餐自覺清，嘗於雨後擷其英。
未言服餌收奇效，翠葉黄花眼早明。
賦葉茂卿泉石軒
作者：陳文蔚
朝代：宋

郭外多佳士，溪南好結廬。
因君愛泉石，令我想風雩。
既有琴書樂，應無世俗拘。
誰能厭朝市，來此共須臾。
賦蕭爽薝蔔戲巖叟
作者：陳文蔚
朝代：宋

且喜花時雨不妨，凭闌閒與細平章。
一池交映月添白，六出同妍雪遜香。
素有書癡緣病懶，不知詩興爲渠忙。
道人雅好惟清供，却恐花神索酒觴。
贈說相道人
作者：陳文蔚
朝代：宋

我生本是山澤癯，只愛竹林癡讀書。
道人相遇說心相，我亦無心更問渠。
贈陳敬甫
作者：陳文蔚
朝代：宋

鄱水相逢亦偶然，吳中邂逅復掀髯。
細思話別秋風日，已是浮生一歲添。
趙守禱雨有感枕上得句足成五十六字呈趙守
作者：陳文蔚
朝代：宋

雨意隨人自及時，使君一念實通微。
不知沛澤人間遍，但覺炎蒸夢裏非。
苗稼頓回枯欲死，桑林又喜綠添肥。
從今飽喫鄱陽飯，細紀賢侯德政歸。
趙忠州有苦寒懶起之句和其韵
作者：陳文蔚
朝代：宋

生息同宇宙，形骸通物我。
天寒雪盈尺，竈冷爐無火。
酒面生紅光，花枝嬌婀娜。
雖然太守樂，亦要民安妥。
趙忠州雨中賞海棠
作者：陳文蔚
朝代：宋

問春何事苦晴慳，春意惜花留嫩寒。
共到花前細商畧，精神最好雨中看。
趙河源幼子種蓮於盆池一幹開雙葉戲作小詩時河源二幼子一受命矣
作者：陳文蔚
朝代：宋

穉子堂前戲綵時，種蓮積水作盆池。
間聞並萼窺紅影，誰識雙柯媚綠漪。
莫謂微荄無妙意，也知造物等兒嬉。
看看膝下成雙綠，爲應君家此段奇。
趙湖州東園雜詠和人韵·一勺
作者：陳文蔚
朝代：宋

吞夢胸襟納九江，等閒領客醉壺觴。
愛將萬事尋源委，鋤到雲間得祕藏。
趙湖州東園雜詠和人韵·先春堂
作者：陳文蔚
朝代：宋

芳園十畝面東開，春色知從此地來。
門外風光渾未覺，堂前早已發桃梅。
趙湖州東園雜詠和人韵·矍圃
作者：陳文蔚
朝代：宋

剔攘取予見經綸，中的工人又日新。
一醉使君豪氣發，頗思三箭定胡人。
趙湖州東園雜詠和人韵·賓日
作者：陳文蔚
朝代：宋

著眼高時四海空，何須服日臉霞紅。
清朝坐對升暘谷，萬里雲煙在古風。
趙湖州東園雜詠和人韵·邀月
作者：陳文蔚
朝代：宋

遠樂數聲聞玉簫，酒酣起舞月中宵。
謫仙當日真豪放，明鏡飛空許見邀。
趙湖州東園雜詠和人韵·雋遊
作者：陳文蔚
朝代：宋

亭據高峰上上頭，登臨人世一漚浮。
囂塵到此都遺盡，直欲乘風跨鶴遊。
辛丑春遊金華出東郊
作者：陳文蔚
朝代：宋

青山雙夾小溪流，綠篠人家古渡頭。
雖是溪山不相識，勸人啼鳥却相留。
辛亥春與陳周佐縣丞會於汭川旅邸從容三日臨別呈周佐
作者：陳文蔚
朝代：宋

雪夜訪戴時，未至已先返。
潘魏一夜話，興味良亦短。
三日聆妙語，遠勝十年款。
嗜欲排喧囂，議論反根本。
酒罷放懷歌，超然心更遠。
古人不難到，學力貴自勉。
花柳况欣欣，游哉春未晚。
辛巳老人生旦
作者：陳文蔚
朝代：宋

陶陶太古民風淳，詐僞不萌情意真。
何嘗吐納事屈伸，往往皆爲百歲人。
中古便似秋冬辰，和氣無復如陽春。
機巧百出妄喜嗔，七十者稀以爲珍。
我翁逍遥常幅巾，朴素幾與太古鄰。
飲食淡泊厭羶葷，衣裘不擇敝與新。
日日娛嬉寂寞濱，甘與聖世爲遺民。
天錫遐齡登九旬，回視同庚皆土塵。
炯然雙眸且精神，堅彊直可齊松椿。
兒孫雖不側朝紳，家庭禮法粗克遵。
白酒年年造逡巡，膝下戲綵娛慈親。
追賦九華
作者：陳文蔚
朝代：宋

我聞九華名，未登九華峰。
睨視百里外，烟翳嘗冥濛。
快意一披抉，幾欲挾長風。
庶識真面目，高下俱迎逢。
飛雪如有意，未積先消融。
凌晨展清眺，萬里開晴空。
炯然明吾眸，洗出青芙蓉。
未暇窺杳眇，固已領其宗。
憶昔訪廬阜，妙處嘗支筇。
景遇可題品，一一歸詩筒。
九華名此邦，挺挺諸山雄。
若欲於五老，優劣定其中。
竊比之孔門，等級回與雍。
未敢謂覈論，折衷章泉翁。
追賦秋浦
作者：陳文蔚
朝代：宋

我爲秋浦遊，欲訪秋浦跡。
及已到此邦，秋浦無處覓。
或云百里間，始見江祖石。
或云江祖石，止在齊山側。
地形著山川，記載具文籍。
父兄世流傳，論且不可覈。
况出形器表，理可俄而測。
所以聖人心，貴在於默識。
不然差毫釐，千里成舛忒。
想今錦鷤鳥，欲見已不得。
試聽白猿吟，儻能喧夜寂。
追賦臺治諸景有懷倉使
作者：陳文蔚
朝代：宋

日日花光展翠遊，芙蓉高樹壓城頭。
招邀風月新添竹，管領湖山數上樓。
欲伴清琴庭舞鶴，不驚使節浦眠鷗。
花開紅藕薰風細，恨不同撐柳外舟。
追賦西廟廣覺寺
作者：陳文蔚
朝代：宋

精藍同占一青山，遊子紛紛春自閒。
要福乞靈從爾輩，獨携筇杖款松間。
追賦齊山
作者：陳文蔚
朝代：宋

興動齊山杖屨飛，可人遲日嫩晴暉。
一堤烟柳連秋浦，萬里江山入翠微。
泉石怪奇難盡究，古今題品待携歸。
春來歌酒雖無禁，不與紅塵染是非。
送傅君玉赴廷對
作者：陳文蔚
朝代：宋

自嘆忠腸皎日星，致身無地老巖坰。
君今有策奏天子，要使讒邪縮項聽。
送吳子似歸番陽
作者：陳文蔚
朝代：宋

憶昔舟泊雲錦溪，溪上故人知爲誰。
讀書亭中不草草，永平人物入深討。
生平藉甚梅子真，我乃晚遇情相親。
古人事業貴悠久，歸歟訪我同門友。
送周希顔游章貢
作者：陳文蔚
朝代：宋

憶昔吾先師，慷慨歌遠游。
超忽凌八荒，咫尺視九州。
東將征暘谷，挂衣扶桑頭。
西不畏羊腸，而以摧其輈。
南轅有遐眺，直指百粵陬。
北駕何所之，亦欲窮燕幽。
墮地弧矢志，壯歲無不酬。
肯學鄙丈夫，拘剪守一丘。
今日因送子，歌此臨清流。
江深不可極，負重萬斛舟。
慨然動高興，不作賈胡留。
發足真自此，行矣萬里修。
倘或跨疲蹇，路長殊可憂。
願言自努力，歲晚當遂謀。
江山有會意，寄書傳置郵。
送彭應期下鄱陽
作者：陳文蔚
朝代：宋

當年心事幾綢繆，長記天西玉一鈎。
客裏近來嗟我倦，江邊重得送君游。
讀書會有新功用，把酒聊尋舊倡酬。
自愧不能追往事，但勞清夢繞螺州。
送彭應期遊淮東·其一
作者：陳文蔚
朝代：宋

昔日淮西今又東，爲文怪似史遷公。
遠遊要是丈夫志，自足一枝真計窮。
送彭應期遊淮東·其二
作者：陳文蔚
朝代：宋

論心有約未能遂，兩載江頭再語離。
縱乏青銅沽一醉，臨風分袂可無詩。
送會稽王君東歸
作者：陳文蔚
朝代：宋

人生相遇若雲萍，聽唱陽關酒暫停。
夜雨挑燈今昨恨，秋風吹夢短長亭。
笑予衰鬢霜侵綠，喜子新功刃發硎。
欲當馬檛何以贈，江邊猶有柳條青。
送歐陽國瑞歸鉛山
作者：陳文蔚
朝代：宋

交遊無數竟誰同，雅羨夫君氣似虹。
吾道久隨流俗弊，義居今見古人風。
端能縱目秦淮上，邂逅論文楚水東。
歸去梅花開也未，江頭葉葉剪霜風。
送葉味道赴南宮
作者：陳文蔚
朝代：宋

聖世宗儒重設科，名公碩德總搜羅。
近年底事摧頹甚，士氣都緣斲喪多。
憂世情詞常懇惻，喜君事業久研磨。
不才但有山林興，洗耳專聽奏凱歌。
送趙國呈赴金壇
作者：陳文蔚
朝代：宋

未成花柳種成堤，早有先聲到浙西。
待得已書馴雉績，不妨聊訪舊鸞棲。
堂前風入琴三弄，江上春歸雨一犂。
莫道催科能樣急，也分一念到羣黎。
送趙國宜之官武林
作者：陳文蔚
朝代：宋

自從棲隠入山深，間闊真同金玉音。
已謂清光依日月，不知幽趣尚園林。
暫違陶徑菊松面，喜動蘇堤梅柳心。
聞道專留薦賢牘，知音當在伯牙琴。
送趙國宜赴筠州戶掾
作者：陳文蔚
朝代：宋

苦無多路旅程寬，正是江南綠打團。
欲濕征衫梅雨細，不成客夢麥秋寒。
官閒詩可頻搜句，親近書宜月問安。
自笑無才愧之子，明時君祿詎能干。
送趙國晉隨侍之江西
作者：陳文蔚
朝代：宋

如今無復酒腸寬，十五年同一夢間。
歲月易從愁裏換，鬢毛多向別時斑。
諸公臺閣總皆著，獨我山林自愛閒。
見說西風欲回首，樽前重得話間關。
送趙國開赴崇安丞
作者：陳文蔚
朝代：宋

十載交遊一日如，高情多謝不相疏。
分携幸不隔江海，得便常須訪起居。
折柳正當三月暮，汎舟深約九秋餘。
相期暇日吟哦外，只有公勤是薦書。
送趙國開赴湘陰
作者：陳文蔚
朝代：宋

聽取閩山父老謠，屢曾游戲試牛刀。
雙鳬澤國翩翩去，一鶚秋風漸漸高。
書至未忘千樹橘，政成須種滿城桃。
早歸宣室膺前席，莫漫江頭賦廣騷。
送趙局之官
作者：陳文蔚
朝代：宋

琴書結束定何時，折贈新年梅一枝。
詩過釣臺天欲雪，春歸湖岸柳成絲。
交遊文社頓成闊，富貴帝鄉今可期。
小試活民醫國手，眼明諸老會相知。
送趙德勤將漕淮東·其一
作者：陳文蔚
朝代：宋

逼人富貴固駸駸，體國憂時一寸心。
符印遞遷無曠歲，廟堂誰謂少知音。
民間利病搜求久，財計源流講究深。
飛輓恢恢有餘地，要知罷困極于今。
送趙德勤將漕淮東·其三
作者：陳文蔚
朝代：宋

登亭每憶楚東時，把酒吟詩對落暉。
拭目正看黄鵠舉，回頭不奈白雲飛。
未應失計荒茅屋，正坐無錢買釣磯。
𤱶畝有懷常抱膝，論思惟日望公歸。
送趙德勤將漕淮東·其二
作者：陳文蔚
朝代：宋

才難嘆息古猶今，使節雙持委寄深。
真主厲精思吏治，累朝忠孝結人心。
激揚正頼扶風憲，欽恤惟存布德音。
吏稱民安兩無事，不妨丹扆獻規箴。
送趙惠卿赴玉沙法曹
作者：陳文蔚
朝代：宋

不辭艱險涉江湖，素志惟期欲展舒。
平允外應無別法，坦夷中自有亨衢。
雖云天遠雁行近，未至風高魚素疏。
見說民淳須事簡，不妨宦學進工夫。
送趙進臣持閩憲節
作者：陳文蔚
朝代：宋

任官自古惟賢材，天子耳目寄外臺。
祥刑所繫切民命，可不於此欽恤哉。
猗嗟東南俗脆弱，獨有閩嶺高崔嵬。
山川風氣頗相等，挾剛負險不可摧。
自來巖谷多嘯聚，屢遣使者殲渠魁。
今幸田里各安業，畢竟習俗懷陰猜。
侵陵矯虔或未免，獄訟不平良善災。
民强官弱亦已久，往往州縣翻低回。
政須繡斧肅風采，坐使一方公道開。
秋霜凜烈懲其姦，撲滅不復然死灰。
陽和寬大布德意，撫摩窮困如嬰孩。
湘江之水碧悠悠，使君昔日曾徘徊。
于今八州復延頸，洗冤澤物須公來。
澄清本是平生志，從此四境無氛埃。
勿謂故園有松菊，長憶三徑荒莓苔。
連州再招飲蒙軒次其韵
作者：陳文蔚
朝代：宋

把酒蒙軒喜屢同，笑談終日坐生風。
但知此意無欣厭，一任時人自介通。
醉裏直愁逢李白，席間何幸有車公。
南枝趁取梅花未，賢聖時時爲一中。
過趙清獻墓居
作者：陳文蔚
朝代：宋

爲讀忠臣孝子碑，欲行回首重依依。
紛紛車馬門前過，知有幾人琴鶴歸。
重九後一日同公美遊靈泉公美舉示蓮塘納凉之句後公美和予浮橋觀月之韵紀靈泉之遊予以老人不快不暇即賦老人既安用渠納凉韵爲謝
作者：陳文蔚
朝代：宋

寺訪靈泉山路長，賦詩因得話蓮塘。
林間度竹風無暑，澗裏流花水带香。
靜勝携筇終日款，閑來坐石滿襟凉。
紀遊未暇牽人事，題品輸君第一章。
重陽侍老人飲
作者：陳文蔚
朝代：宋

九十慈親鬢髮皤，今年菊早去年花。
一尊細說重陽事，似此清歡有幾家。
隠將峽口占二絕·其一
作者：陳文蔚
朝代：宋

小似武夷深更幽，地盤九曲一溪流。
誅茆結屋雖成左，贏得青山自在遊。
隠將峽口占二絕·其二
作者：陳文蔚
朝代：宋

四顧青山數畝餘，豈無閑地可耕鋤。
有人肯辦入山苦，滿谷桑麻繞舍蔬。
集著尚書偶成
作者：陳文蔚
朝代：宋

水飲已忘三月味，囊空真乏一錢儲。
屢空本是吾家事，贏得閒身且著書。
雨不止和族叔韵
作者：陳文蔚
朝代：宋

小齋容膝足遲回，世路羊腸不用猜。
久矣此心冥進取，翩然何日賦歸來。
新篘半熟甕頭酒，小摘微黄葉底梅。
盡日北窗聽雨卧，任他門巷長蒿萊。
雨中即事
作者：陳文蔚
朝代：宋

客身常恨春多雨，遥想吾廬長綠苔。
每作家書問無恙，故園梅竹爲新栽。
雪中約嘉言叔
作者：陳文蔚
朝代：宋

沒曉園林玉萬株，最宜梅竹與茅廬。
高人想見詩肩聳，乘興還能訪戴無。
題傅巖叟悠然閣三章章八句·其一
作者：陳文蔚
朝代：宋

悠然君之見，不與凡見同。
正似東籬下，山忽在眼中。
誰昔夜登閣，歌罷飲亦終。
恍若有真契，可知不可窮。
題傅巖叟悠然閣三章章八句·其三
作者：陳文蔚
朝代：宋

悠然君之心，非古亦非今。
忘言猶有詩，無弦安用琴。
淵明此時意，千載無知音。
但見登閣時，山高白雲深。
題傅巖叟悠然閣三章章八句·其二
作者：陳文蔚
朝代：宋

悠然閣之名，名從見中起。
長哦好仁詩，高山勤仰止。
意與口俱到，掘井真得水。
嗟哉世間人，穿鑿求義理。
題周幾道桂軒
作者：陳文蔚
朝代：宋

軒前一樹桂，手種知爲誰。
但見青如蓋，團圓障朝曦。
西風入庭戶，吹香浮酒巵。
相與一浩歌，渙焉剖藩籬。
題趙守飛霞亭
作者：陳文蔚
朝代：宋

問津早似武陵溪，屋上鵝峰有遁肥。
醉臉丹時歌雪白，碧山深處染桃緋。
林亭縹緲仙翁樂，酒盞交酬花片飛。
逍遣箇中閒日月，賦詩應不送春歸。
題鄭好古松圖和趙國興韵
作者：陳文蔚
朝代：宋

筆端老木千歲心，一見洗我塵土襟。
坐久令人忘慍喜，古今碧澗落寒冰。
乍濃乍淡陰復晴，晦明變化天所成。
相畫之法如相士，骨奇肉瘦神必清。
烟淡雲疏天冪冪，頃刻風雷暗塵壁。
畫工羞看手如神，十日一水五日石。
黄子京見訪值予未還留詩和韵以謝·其一
作者：陳文蔚
朝代：宋

自從別去竹林居，暇日尋詩每念渠。
疾讀新編慰牢落，清風習習滿襟裾。
黄子京見訪值予未還留詩和韵以謝·其二
作者：陳文蔚
朝代：宋

此去團溪百里餘，不須蹤跡嘆差殊。
平鋪此理元無間，曾驗工程進也無。
齋前梅開
作者：陳文蔚
朝代：宋

每歲衝寒出探梅，如今花向屋簷開。
玉顔相見無朝晚，繞樹須拚日百回。
喜宣義大師英公相訪
作者：陳文顥
朝代：宋

三事天衣兩字師，長安風月更誰知。
閑騎劣馬尋碑去，醉卧荒廬出寺遲。
辭贍不容誇犬子，興闌兼許吐魚兒。
左馮假道來看我，正值嚴冬大雪時。
元兵俘至合沙詩寄仲子
作者：陳文龍
朝代：宋

斗壘孤危勢不支，書生守志誓難移。
自經溝瀆非吾事，得死封疆是此時。
須信纍臣堪釁鼓，未聞烈士樹降旗。
一門百指淪胥北，惟有丹衷天地知。
送張無夢歸天台
作者：陳既濟
朝代：宋

暫到京城住，辭堯返舊廬。
身耽泉石樂，心向利名疏。
鶴靜來華表，雲閑出太虛。
錢塘應過日，秋水滿紅蕖。
鷓鴣天
作者：陳日章
朝代：宋

內樂清虛息萬緣。逍遙真是地行仙。徙他玉帶金魚貴，聽我綸巾羽扇便。傾九醞，祝長年。休辭瀲灩十分舡。來年此日稱觴處，定有重孫戲膝前。
春波亭
作者：陳旼
朝代：宋

翼然溪滸一亭新，瀲灧波光巧樣春。
一舸月明魚射宿，數帆風飽客知津。
沙侵鶩磧猶含潤，花點魚叉不受塵。
莫聽陽關始拚醉，好將酩酊付芳辰。
賦新繁周表權如詔亭
作者：陳昂
朝代：宋

封典寵巖穴，褒言華日星。
其誰盡如詔，何暇更名亭。
公昔善教子，家傳惟治經。
當年雲榜揭，今日璽書形。
籍已貴同省，坐應嘗隔屏。
公餘褫簪綍，綵服戲家庭。
全州
作者：陳昉
朝代：宋

湘中惟此郡，地接五溪蠻。
楚水波長碧，堯時竹尚斑。
昔曾行樂處，今在夢魂間。
橋是先公建，休言我涕潸。
宮詞
作者：陳昉
朝代：宋

桂影婆娑玉殿涼，風傳花漏夜聲長。
內人亦有思仙者，月下吹簫引鳳皇。
寒食湖上
作者：陳昉
朝代：宋

花瘦水肥三月天，畫橈雙動木蘭船。
人家盡換新榆火，唯有垂楊带舊烟。
落花
作者：陳昉
朝代：宋

蘭麝香消委廢宮，紛紛漠漠夕陽中。
長門夢斷金閨月，南國歌殘玉樹風。
流水池塘春色去，綠陰庭院綵雲空。
西園半醉休回首，烟草淒淒雨正紅。
詩一首
作者：陳昉
朝代：宋

二十餘年作吏人，後園花木也成林。
盡是筆頭那撚得，枝枝葉葉有寃聲。
刑重惟恐囚人怨，情輕又怕本官嗔。
不知無事早歸去，免得生魂對死魂。
即事
作者：陳昌時
朝代：宋

石室無來客，閒雲伴晚眠。
夢添身外事，髮減鏡中年。
小雨溪平路，牛衣業在田。
劍星橫照膽，歸意未應全。
周公輔別業
作者：陳昌時
朝代：宋

同余棲隠地，只在白雲根。
野草行無路，孤舟入有門。
已存栽竹地，不買種桃園。
眼底饒蒼翠，南山带北村。
太平宴
作者：陳昌時
朝代：宋

朝陽鳴鳳馬圖河，雷動官僚宴泰和。
萬國春風酣組綬，九天明月照笙歌。
紅雲瑞擁山呼壽，滄海恩深酒作波。
元朔丹崖聲教遠，願昭鴻業刻嵯峨。
太真圖
作者：陳昌時
朝代：宋

繡帕香韉玉履麟，侍兒扶上不勝春。
如何攬轡宮階日，却把中原踏作塵。
憶西湖
作者：陳昌時
朝代：宋

游夢春成昨，東風感舊題。
江流如汴水，柳色似隋堤。
地重天王塔，山寒處士棲。
最憐三月暮，愁眼爲花迷。
曉程
作者：陳昌時
朝代：宋

男兒腰下带芙蓉，羞睹秦官老徑松。
羊胛日生寒戍鼓，馬蹄風起夜樓鐘。
菊花憔悴三分雨，楓葉青紅一半冬。
只爲新詩吟太早，滿衣風露濕重重。
湛江歸自浙西
作者：陳昌時
朝代：宋

尚憶滄洲舊釣舲，一瓢收盡浙江靈。
鬢欺北斗憐歸鶴，眼暗西風悔聚螢。
蚌浦有光秋孕月，劍床留怪夜眠星。
不堪雨外重回首，塔壓吳山□□青。
留湖心寺
作者：陳昌時
朝代：宋

出城五里凄無宿，清境光輝日遍曝。
水仙飛結空中樓，佛香吹化蓮花國。
老僧坐久忘身心，夜凉恍住蛟人屋。
何當使我出世愁，苔逕幽窗弄藝竹。
黄金臺
作者：陳昌時
朝代：宋

峩峩燕中臺，悠悠易上水。
懷哉燕昭王，招彼天下士。
士貴相知深，豈爲多黄金。
築臺置黄金，自是君王心。
鄴都
作者：陳昌言
朝代：宋

山勢崔嵬望太行，星軺迢遞過臨漳。
華林園廢花爭發，銅雀臺空草自芳。
何必三分誇霸業，獨憐千古擅文章。
生逢亂世終非幸，疑冢纍纍挂夕陽。
答有需禪師
作者：陳易
朝代：宋

年來多病愛棲禪，寶鑑慵將照醜妍。
却憶南湖孤頂月，定回金磬落巖前。
遊石所題于軒壁
作者：陳易
朝代：宋

酒吸陽春入肺腸，茶罷清風生肘腋。
安知石所洞中人，不是武陵溪上客。
頌·其一
作者：陳易
朝代：宋

密坐研窮省細微，到頭須是自忘機。
應無祖佛能超越，豈有冤親更順違。
歷歷孤明猶認影，巍巍獨步尚披衣。
翻嗟會得昭靈者，也道尋師得旨歸。
頌·其二
作者：陳易
朝代：宋

個中端的有誰知，知者歸來到者稀。
即見即聞還錯會，離聲離色轉乖違。
山青水綠明玄旨，鶴唳猿啼顯妙機。
有意覓渠終不遇，無心到處盡逢伊。
北樓
作者：陳映
朝代：宋

南澗吹雲過北團，北山飛鳥入南山。
區區雲鳥緣何事，未似風流太守閒。
句
作者：陳映
朝代：宋

鄞江一丈水，清可照人心。
汀州
作者：陳映
朝代：宋

元豐陳汀州，見謂黄太史。
年登境無蝗，政恐不相似。
和潘良貴三江亭
作者：陳晉錫
朝代：宋

神襟百慮不容侵，勝概乘閒偶訪尋。
趺坐豈無觀水術，臨流應有濟川心。
斂將蓬島溶溶氣，散作陽春字字金。
郢曲調高人寡和，微生何敢綴雄吟。
臨化作
作者：陳景元
朝代：宋

昔之委和，今之蛻質。
非化非生，復吾真宅。
句·其一
作者：陳景沂
朝代：宋

海棠已入老娼籍，芍藥初登童子科。
句·其二
作者：陳景沂
朝代：宋

賦質太輕難作主，飄蹤無著易粘人。
含笑花
作者：陳景沂
朝代：宋

此花枝葉山礬類，氣味雖殊本共行。
鐵定青門瓜魄變，否因李白酒魂香。
紫唇半吐胭脂重，素臉初開玉色裝。
懊惱酴醾詫名色，亂施冶鬢過低牆。
松·其一
作者：陳景沂
朝代：宋

仙往徑獨在，亭高山若堆。
知非凡木比，識得洞賓來。
骨蛻棧沉水，壇緣薜荔栽。
于何穉松子，有記弗詳該。
松·其二
作者：陳景沂
朝代：宋

遠吹疏疏奏竹房，亂撩松友發清狂。
雲拖雨陣沿山至，巖溲泉聲走澗長。
和我微吟似音律，續他高韻費思量。
誰人宅裏遺簪處，碧玉橫釵十二行。
桃花
作者：陳景沂
朝代：宋

江銜洞庭急，君山屹半川。
別知江有國，大率水多仙。
環繞八百里，洪濛十萬年。
晚春桃正碧，南客曉浮船。
梅花·其一
作者：陳景沂
朝代：宋

標薰江雪情偏韻，影墨窗蟾夢半回。
耐凍有何香可述，雅交還喜淡相陪。
梅花·其三
作者：陳景沂
朝代：宋

行人立馬闖烟梢，爲底寒香尚寂寥。
是則孤根未回暖，已應春意到溪橋。
梅花·其二
作者：陳景沂
朝代：宋

從來造化有何私，自是梅花南北枝。
只爲北枝太寒苦，東君消息故應遲。
梅花·其五
作者：陳景沂
朝代：宋

平生足迹遍天下，正一東嘉却弗來。
行到劉山無所寄，謾留冷句伴江梅。
梅花·其四
作者：陳景沂
朝代：宋

重崗複嶺萬千程，霜褪紅稀步恰輕。
瞥有暗香松下過，不知何處隠梅兄。
楊柳·其一
作者：陳景沂
朝代：宋

美笑千黄金，駐景雙白璧。
東風楊柳津，幾度千絲碧。
款款白面郎，畫舫宮樣粧。
新隄五里長，回頭意悠揚。
幽人興不忙，得志汀草芳。
楊柳·其三
作者：陳景沂
朝代：宋

相尚津涯臨畫舫，栽從亭館近華筵。
別離自是無聊頼，于甚垂楊有糾牽。
楊柳·其二
作者：陳景沂
朝代：宋

非綠非青麴雨塵，顛頭倒尾亂江陰。
金衣公子經過處，不辨其身只辨音。
楊柳·其四
作者：陳景沂
朝代：宋

爲爾生來體態柔，因情感物寓風流。
汝無血氣何知覺，自是詩人想像求。
楊梅·其一
作者：陳景沂
朝代：宋

紅實綴青枝，爛漫照前塢。
不及杏繁時，林間有仙虎。
楊梅·其二
作者：陳景沂
朝代：宋

止渴還相似，和羹諒亦同。
不思五和裏，調濟荷元功。
海棠
作者：陳景沂
朝代：宋

自是司花別有神，要憑詩句寫花真。
風翻翠袖愜寒薄，雨湔紅妝啼暈新。
爲困未眠嬌欲吐，將唇微褪笑如嗔。
牡丹芍藥尤無那，君識鶑聲識燕身。
牽牛花
作者：陳景沂
朝代：宋

牽牛易斯藥，固特取其義。
安用柔軟蔓，曲爲縈絆地。
汝若不巧沿，何能可旁致。
始者無附託，頭腦極細殢。
一得風動摇，四畔亂拈綴。
搭著纖毫末，走上牆壁際。
儻得梯此身，戀纏松竹外。
吐花白而青，敷葉光且膩。
裛露作嬌態，舞風示豪氣。
便忘抑鬰時，剩有誇逞意。
誑言松和竹，如我兄與弟。
下盼蘭菊群，反欲眇其視。
如此無忌憚，不過是瞞昧。
教知早晚霜風高，杪表何曾見牛翠。
石榴花
作者：陳景沂
朝代：宋

陰霾渺渺接江鄉，登陸猶褰未涉裳。
入晚天容糊水色，拂明雲影帽山光。
悶拈昌歜嗟香玉，披讀離騷玩徹章。
最是荷榴兩懷古，對人無語濕紅粧。
紅梅
作者：陳景沂
朝代：宋

色異味同失主張，厭寒附暖逐群芳。
當知不改冰霜操，戲學陶家艷冶粧。
草·其一
作者：陳景沂
朝代：宋

淡烟荒草六朝宮，萬感叢生一眺中。
不識群公互虓虎，獨於此地必爭熊。
秦河濺淚西風泣，淮巘含羞晚照紅。
醖得許多愁爲底，祗緣悞倚大江東。
草·其三
作者：陳景沂
朝代：宋

江城滕閣倚空寒，鶴勢鶱飛遠耐看。
旁列西山青玉案，高擎南浦白銀盤。
摩挲王記猶無恙，拂拭韓碑尚未刓。
翻憶賞心亭下水，草洲埋沒貯愁酸。
草·其二
作者：陳景沂
朝代：宋

未破滁陽亭屢易，亭亡今又幾經年。
峰回路轉勢不改，木秀陰繁直到巔。
流下山泉音若咽，燒餘寺刻塊如拳。
柴王一殿今何在，衰草殘煙護曉娟。
草·其四
作者：陳景沂
朝代：宋

長淮何處雁聲多，西去渦心北邁河。
影逐泗濱煙月艇，陣驚亳邑水雲簑。
小王草筆終難學，蘇武陵書果若何。
陲草邊蘆兩蕭索，遠陪砌女作離歌。
葵花
作者：陳景沂
朝代：宋

人情物理要推求，不早敷黄隸晚秋。
黄得十分雖好看，風霜爭奈在前頭。
蘆·其一
作者：陳景沂
朝代：宋

風雨蕭蕭夕，春寒燈較昏。
茅簷數椽屋，荻浦幾家村。
網到江鱗活，沽來市酒渾。
焙衾共結局，一覺眇乾坤。
蘆·其二
作者：陳景沂
朝代：宋

一一溪邊石，堆成幾別離。
青蒲駛檣本，黄葦掠船墀。
話別從今日，云來是幾時。
藏心栗黄蟹，歸買配香炊。
懷高東溪二首·其一
作者：陳景肅
朝代：宋

鑿泉莫太深，太深井難汲。
登山莫太高，太高頂難立。
山頂仰可觀，井淵俯可挹。
那知鴻鵠飛，海杳無消息。
懷高東溪二首·其二
作者：陳景肅
朝代：宋

諤諤東溪士，吹簫澗谷春。
一別阻雲水，相思勞夢魂。
五湖秋夜月，三島春空雲。
璚標月夜見，玉唾雲閒聞。
何當一返駕，吟弄終乾坤。
試劍石
作者：陳景肅
朝代：宋

將軍大寶劍，磨久蒼崖斑。
一日試利刃，斷石倚兩山。
倒枕泉水碧，生光斗牛丹。
至今胡虜過，目顧骨先寒。
句·其一
作者：陳智夫
朝代：宋

花笑似留客，鳥啼如喚人。
句·其二
作者：陳智夫
朝代：宋

野花臨水數枝恨，芳草連天千里情。
南臺沙合亭
作者：陳暘
朝代：宋

閩州勝概是南臺，沙合相傳有自來。
一道三橋橫渡處，分明平步揖天台。
句·其一
作者：陳暘
朝代：宋

地噴飛泉成雨露，根盤喬木列旌麾。
句·其二
作者：陳暘
朝代：宋

南臺沙合半成洲，千尺虹橋橄欖舟。
徐真君祠堂東西二室次許將韵
作者：陳暘
朝代：宋

六題曾徹九重門，暫阻堯階奏萬言。
今日又蒙師許我，漢廷當沛異常恩。
缺題
作者：陳暘
朝代：宋

行藝當年帝所聞，聲名久矣動簪紳。
文場秉筆淵源厚，詩席談經業履醇。
白髮忽驚蒿里暮，青衫難問箬溪春。
兩京模範垂芳遠，多少生徒淚滿巾。
趙真君巖
作者：陳暘
朝代：宋

巖頂風雲常不散，洞門日日吐烟霞。
濟時偏解爲霖雨，信是神仙第一家。
南歌子
作者：陳曄
朝代：宋

腰下重金貴，眉間一點黃。定知從此慶非常。況有陰功宜壽、等天長。乞得仙家酒，來稱誕日觴。乃翁阿母醉何妨。行見諸郎接武、上明光。
句·其一
作者：陳曄
朝代：宋

朝看碧溪初騰日，暮對青山淡抹雲。
句·其二
作者：陳曄
朝代：宋

古驛森慈竹，蓮城挺義松。
我愛淳安好·其一
作者：陳曄
朝代：宋

我愛淳安好，於民兩盡誠。
明倫喜知勸，有社敬皆生。
開學群材進，繙經衆說平。
嗟予不如昔，徒爾景恢宏。
我愛淳安好·其一〇
作者：陳曄
朝代：宋

我愛淳安好，百方民力寬。
役胥遵大義，訟牒上狂瀾。
公賦爭先入，窮閻可奠安。
從今滋向化，爲政不因難。
我愛淳安好·其一一
作者：陳曄
朝代：宋

我愛淳安好，都捐文墨拘。
幽禽縱林藪，露匶掩荒蕪。
每積空餐媿，曾求實惠無。
安車幸虞侍，南極近星弧。
我愛淳安好·其七
作者：陳曄
朝代：宋

我愛淳安好，先庚矢伏房。
春秋武常閲，鐘皷今惟詳。
在在空三穴，家家保萬箱。
歡呼徧田里，既醉樂時康。
我愛淳安好·其三
作者：陳曄
朝代：宋

我愛淳安好，溪山壯縣居。
錦文光璀璨，雉羽泄輕徐。
比屋興弦誦，多田力耨耡。
廓然無一事，林下自詩書。
我愛淳安好·其九
作者：陳曄
朝代：宋

我愛淳安好，薰陶聖治馨。
執呼民聽命，期縱草生囹。
欄柵虛長廡，桁楊卧一庭。
國家仁澤厚，今日可無刑。
我愛淳安好·其二
作者：陳曄
朝代：宋

我愛淳安好，群心息險姦。
封郊廣申畫，車轍略周環。
漏刻辰無爽，亭崇詔肅頒。
恭思民易虐，退食敢言閑。
我愛淳安好·其五
作者：陳曄
朝代：宋

我愛淳安好，憂民缺致盈。
渠通廬避濕，灘鑿浪難生。
利涉津梁固，安行道路平。
夙宵雖黽勉，終愧漢公卿。
我愛淳安好·其八
作者：陳曄
朝代：宋

我愛淳安好，流芳踵昔人。
興賢多上第，安老切憐貧。
更荷雨暘若，再還風俗淳。
燕毛過百歲，錫類奉君親。
我愛淳安好·其六
作者：陳曄
朝代：宋

我愛淳安好，能知義命方。
育遺存後裔，刳腹奉高堂。
隠節推承詔，儒官教有庠。
胡爲得祠奉，退省更徊徨。
我愛淳安好·其四
作者：陳曄
朝代：宋

我愛淳安好，精能樂衆工。
群羊亡飲豫，大武護功隆。
推此心俱善，貤生石可礱。
浮游博六子，裒手亦從風。
服椒法歌
作者：陳曄
朝代：宋

青城山老人，服椒得妙訣。
年過九十餘，貌不類期耋。
再拜而請之，忻然爲我說。
蜀椒貳斤凈，解鹽六兩潔。
糝鹽慢火煮，煮透滾菊末。
初服十五圓，早晚不可輟。
每月漸漸增，累之至二百。
鹽酒或鹽湯，任君意所歠。
服及半年間，胸膈微覺塞。
每日退十圓，還至十五粒。
俟其無礙時，數復如前日。
常令氣熏蒸，否則前功失。
飲食蔬果等，並無所忌節。
一年效即見，容顔頓悅澤。
目明而耳聰，鬚烏而髮黑。
補腎輕腰身，固氣益精血。
椒溫鹽亦溫，菊性去煩熱。
四旬方可服，服之幸毋忽。
逮至數十年，功與造化埒。
耐老更延年，不知幾歲月。
嗜慾若能忘，其效尤卓絕。
我欲世人安，作歌故怛切。
汀州
作者：陳曄
朝代：宋

嘗聞元豐間，元輿守茲土。
別乘果爲誰，青山郭功甫。
二公德望尊，聲名播今古。
滿庭芳
作者：陳曄
朝代：宋

翠竹陰團，綠荷薌嫩，朝來和氣盈盈。薰風樓閣，玉燕夢初成。便有功名壯志，持符節，麟虎頻。更歸來後，掛冠神武，四海□高名。今年，方八十，萊衣舞處，岨拜霞觥。想笙歌遞奏，鼎沸歡聲。何用渠渠頌祝，自應合、福祿安榮。丹臺上，玉清山籍，金字注長生。
耍鼓令
作者：陳曄
朝代：宋

化日長。政鶯語，囀新篁。到處園林垂綠幄，槐風細，梅雨涼。見庭戶，瑞靄迴翔。擁真仙，鸞馭臨華堂。闐闐珠履爭相慶，笙簫奏，綺筵張，捧玉觴。好深酌九霞漿，舞袖弓彎呈妙態，更……。
姜山前巖廟
作者：陳曦
朝代：宋

怪石嶄巖勢欲摧，洞門無鎖晝常開。
此心不合神明者，到此應知嬾入來。
姜山後巖洞
作者：陳曦
朝代：宋

春山多少雨，染出碧雲堆。
巖冷溜常滴，人閒洞自開。
摘花香入袖，題石筆黏苔。
茅屋在何處，桃花流水來。
題亞愚江浙紀行集句詩
作者：陳書𥩝
朝代：宋

未於詩上著工夫，爭把疏愚敵亞愚。
只盍金沙分半席，歸舟能用幾錢租。
題方干舊隱
作者：陳最
朝代：宋

百里青山數曲溪，茂林脩竹此高棲。
相尋似訪壺中景，他日重來路不迷。
桃花
作者：陳月潭
朝代：宋

雙槳春風款款移，斜陽平半落芳池。
不妨暫向橋邊駐，更爲桃花了一詩。
重修聖濟院
作者：陳有聲
朝代：宋

蒙泉距宜春，相去百餘里。
有僧來問余，借問何姓氏。
乃余昔所敬，見之蹙然喜。
敘余語未既，省記到山始。
屋廬今何如，舊者存有幾。
一別十八年，再見復在此。
僧云今勝前，百蠹費更理。
昔茅塞蹊徑，今道平如砥。
昔門不容蓋，今可駟結軌。
昔堂地一坳，今去天尺咫。
翬飛兩廡列，翼從萬瓦起。
古殿布丹雘，雲龕照青紫。
臨流地寬曠，一带碧清泚。
竹院密回環，松關秀兩峙。
峰巒對青眼，泉石洗幽耳。
最上兩龍湫，層崖狀奇詭。
水旱凡禱祈，響答應甚邇。
載念此招提，明禪祖基址。
傳燈焰不續，老子心所耻。
莊嚴七寶界，因果非偶爾。
問余求篇題，以爲歲月紀。
余老書最拙，況在塵箠裏。
欲到身未能，欲輟請未已。
忽然若天會，拈筆書滿紙。
大空一浮漚，無成亦無毀。
廣闊包八荒，歛藏歸一指。
道足滿須彌，意合在稊米。
幻成如是觀，佛亦不在是。
虛空白且光，澄波靜無滓。
四山時出雲，一月照徹底。
天開道門庭，不斷佛種子。
心地日杲杲，光照千萬祀。
句·其一
作者：陳朝老
朝代：宋

姑射樓臺簇水仙。
句·其三
作者：陳朝老
朝代：宋

擁爐莫言冷，世間行路難。
句·其二
作者：陳朝老
朝代：宋

淑氣隨風裂麝臍。
題大風山
作者：陳朝老
朝代：宋

上到禪關眼更明，重重天際萬山青。
便當常住雲飛處，閑炷清香學誦經。
三朝書窗
作者：陳杰
朝代：宋

爆聲喚醒鼻中雷，宿溜初停曉色開。
雲落小須新日上，雪消剩放好春回。
老人自寫題門帖，稚子先嘗得歲杯。
明暖一窗聊引筆，東風折盡膽瓶梅。
上元果晴讌南樓詩弈盡歡用韻
作者：陳杰
朝代：宋

賞心壓景與晴期，廣讌張山下漏遲。
萬國燈宵臣卜晝，三軍樂舞客歌詩。
抃鼇東極遥觴壽，飛雹南風活著棋。
不爲清談恐妨要，胡牀儘到月來時。
中興事蹟
作者：陳杰
朝代：宋

瑶編每讀憤填膺，始末權姦託罷兵。
初渡已誅雙烈士，小吏更壞一長城。
齧氈大老投荒死，借劍孤忠竄島生。
長與東南羞汗簡，更堪西北望神京。
中齋生朝
作者：陳杰
朝代：宋

當家勳閥舊巍煌，天女裁雲爲製裳。
胸飽治朝周典禮，篋餘內苑漢詞章。
經行禾黍關河遠，指點蓬萊日月長。
故國風流一回首，不妨鸞玉小徜徉。
乙丑元日壽昌拜表
作者：陳杰
朝代：宋

盛服黎明起，瞻天咫尺東。
舒遲寅出日，清淑艮來風。
陰盡恰亭午，景長疑再中。
初元調玉燭，勉勉聖神功。
予以甲寅冬過弋陽石橋戊辰正月重過
作者：陳杰
朝代：宋

周行淮漢萬山川，重此經過十五年。
野老眉間新世事，蹇馿背上舊吟鞭。
幾分春色梅花後，一片歸心杜宇前。
深谷有人難問信，石橋倚遍晚晴天。
五日江亭即事
作者：陳杰
朝代：宋

五日江城因遠望，畫橈不動美哉洋。
人間昌歜誰同嗜，地下離騷只自香。
折得玉蕖冰照坐，飛來鷗鳥雪爲裳。
一番節物忙收拾，客舍題詩生晚凉。
京口閒行逢李編校謂嘗共蒱戲於長安酒家殊惘然也
作者：陳杰
朝代：宋

萬人如海長安市，歌酒相逢底處樓。
容有門間曾半面，可堪塵際重回頭。
我非賣藥伯休那，君豈呼盧彥道不。
歸過舊題梅柳處，寄聲爲謝少年遊。
人日立春極寒
作者：陳杰
朝代：宋

綵鞭點雨斧如雷，頭上頑雲打不開。
冬序方隨人日盡，春愁却載土牛來。
幾多漕運留冰解，何限耕桑要暖回。
惟有上林花自早，天公羯鼓更頻催。
仲宣樓
作者：陳杰
朝代：宋

一雨真成五月秋，十年重上仲宣樓。
崢嶸歲月欺人事，浩蕩乾坤入客愁。
孫劉氣力三分盡，蜀漢山川百戰收。
可是登臨無限意，閒看西日下城頭。
仲宣樓
作者：陳杰
朝代：宋

地大中原接，天低七澤浮。
山川元用武，離亂一登樓。
平遠難爲畫，高寒易得秋。
無言雙野鶩，相對抱清愁。
伯文覓雞雛賦送
作者：陳杰
朝代：宋

雌雄在殻衆雛分，養手當年紀渻君。
飽履雪霜方出距，淺含風霧未成文。
徐行肯與鶩爭食，小立還如鶴在羣。
待放一鳴天下白，秦關下客敢論勳。
伯文送海紅柑及橄欖·其一
作者：陳杰
朝代：宋

外大如壺內不粗，閩山風物楚山無。
后皇等是栽培力，消得千頭與作奴。
伯文送海紅柑及橄欖·其二
作者：陳杰
朝代：宋

微苦何妨著舌尖，就中永味已相兼。
平生冰檗東坡老，直爲羣兒說蜜甜。
元和
作者：陳杰
朝代：宋

元和天子聖，玉燭萬方同。
乾坤一澄霽，草木皆春融。
臣度再稽首，臣愬三鞠躬。
一雪洗蔡州，敢有貪天功。
元宵
作者：陳杰
朝代：宋

老去何心說看燈，一年還要此宵晴。
暖風忽斷簷間溜，繁吹初過枕上聲。
誰變慘悽成笑語，定回離亂作清平。
不應淡薄梅花月，偏照詩人白髮生。
元旦南郊慶成
作者：陳杰
朝代：宋

熙朝政化謹三元，有事郊南典禮全。
嗣聖萬年初見帝，小臣十起夜瞻天。
想回玉輅紅雲曉，更揭金鷄暖雨前。
但願慶成天下福，賦詩豈必從甘泉。
充善堂爲吳氏題
作者：陳杰
朝代：宋

厥初生人，稟性受中。
不患不善，患不能充。
血氣既剛，物我交戰。
不患不充，又患不善。
充而善者，可鸞可凰。
匪善而充，化爲豺狼。
其充爲何，勿助勿害。
鷄鳴而興，善與利對。
申嚴界限，審察毫釐。
誠內僞外，理公欲私。
充無穿窬，義不勝用。
彼充孔揚，傲誕是從。
故得其正，泉達火然。
一有弗協，履冰臨淵。
嗚呼道微，志遠瞻卓。
子如充之，明善守約。
先主
作者：陳杰
朝代：宋

扶義風雲急，投難歲月長。
猶懷置嗣子，豈要負劉璋。
討賊吾誰遜，違天有併亡。
春秋復讎方，萬古烜炎光。
六朝
作者：陳杰
朝代：宋

正朔奄奄一脈垂，不多文物迭興衰。
菰蘆等是偏方士，爾尚生逢六季時。
冬晴散步
作者：陳杰
朝代：宋

入夜朔風烈，出門黄葉深。
霜曦開暢月，雪蘤動陽林。
冬暖兒童色，時和父老心。
百年吾此日，乘健數經尋。
冬至前七日青崖分送新曆
作者：陳杰
朝代：宋

嫩黄裹冊印如斗，傳教打門驚晝眠。
又見朔平新改歲，獨憐絳老不知年。
繡衣春立層霄上，黍律陽回七日前。
更願時和戢豺虎，一犁歸種久荒田。
冬至攝獻于郊
作者：陳杰
朝代：宋

夙駕恭深詔，圓壇儼博臨。
獻班公位亞，冊捧帝書欽。
星象開明曜，神靈畢顧歆。
極知祈永命，猶願戒難諶。
冶城清談
作者：陳杰
朝代：宋

西周固羸國，東轍幾孱王。
信有親親弱，終無善善亡。
精詳隋五教，疎略漢三章。
始悟清談相，嘉言味最長。
出郊
作者：陳杰
朝代：宋

殘紅滿地綠平池，趁得晴天一日嬉。
曲徑間行逃酒處，小樓閒坐品簫時。
俗間禮節疎來久，客裏光陰去不知。
一笑主人還指似，牆東忽自有酴醿。
出郊
作者：陳杰
朝代：宋

飛蓋籠晴晝，行厨帳遠林。
柳塘風度絮，花逕日移陰。
翠袖穿紅迥，清歌繞綠深。
獨將衰晚意，危坐數雲岑。
出郭晚回
作者：陳杰
朝代：宋

昧谷含凉景，環涂進晚程。
角聲呼月出，鞭影御風行。
雲樹故多思，暗泉偏有情。
臨關不得下，回首愧塵纓。
出關和雷侍郎送行無魔不成佛觀過始知仁之句
作者：陳杰
朝代：宋

事來思爛熟，罪去得深循。
天壤嗟微義，風霜本至仁。
十年江社夢，一道雪梅春。
回首無他囑，當言莫愛身。
初出大江移泊別浦
作者：陳杰
朝代：宋

水宿乍移浦，客程初望鄉。
江涵鷗夢闊，天入鴈愁長。
漢月關山白，淮雲草樹蒼。
東遊何限意，搔首聽鳴榔。
勸農同幕皆預即事四絕·其一
作者：陳杰
朝代：宋

鐵騎琱戈夾道馳，元戎小隊出郊時。
白袍容與其間者，莫是參謀老拾遺。
勸農同幕皆預即事四絕·其三
作者：陳杰
朝代：宋

風捲岡頭似怒雷，曉來驅我上崔嵬。
斗牛儘是登臨處，到得清明却不來。
勸農同幕皆預即事四絕·其二
作者：陳杰
朝代：宋

妥貼輕輿我自便，更施小帳暖如氈。
前山一陣東風雨，馬上諸郎陛楯然。
勸農同幕皆預即事四絕·其四
作者：陳杰
朝代：宋

烏帽持觴鬢似銀，近前不怕相公嗔。
未知此日殷勤意，曾到深村作苦人。
十二月二十六日蔡叔庸至剪燭聽雨
作者：陳杰
朝代：宋

水氣昏昏接海邊，清江狂客繫吳船。
天風十日河冰碎，夜雨三更瀑布懸。
寂寂春光歸柳上，匆匆離色在花前。
故人著屐能相過，剪燭西窗話昔年。
南山青
作者：陳杰
朝代：宋

天公研黛朝染山，天女戲手雙娥彎，挼絲試青墜人間。
年時春山未著色，十萬野條先弄碧。
天公一笑不汝爭，白華吹盡秋風生。
膚寸長含八分雨，南山與天青萬古。
南樓登高
作者：陳杰
朝代：宋

九日陰陰怯遠遨，南樓平壓騎臺豪。
輕颸吹帽何妨落，囂市登山易得高。
烽火太平州送酒，檄書餘暇客題糕。
歸來不盡良辰意，更折黄花照鬢毛。
博弈觀人二首·其一
作者：陳杰
朝代：宋

西軍嚴駕後，北府捷書前。
勝負豈人與，兩公天已全。
博弈觀人二首·其二
作者：陳杰
朝代：宋

等閒移作塞，鄭重喝成盧。
莫看文懷瘦，胸吞幾寄奴。
即事二首·其一
作者：陳杰
朝代：宋

扁舟小繫畫闌西，萬里晴光一拄頤。
湖面欲包天外去，嶠鬟疑割海中來。
高空自瀉軒皇樂，元氣長涵杜老詩。
慶曆殘碑重回首，此生何限退憂時。
即事二首·其二
作者：陳杰
朝代：宋

慶曆殘碑倦復看，斯文豈是爲游觀。
一番棟宇開荒礎，萬古青螺點玉盤。
鳥度雲移人事換，天高地大客愁寬。
六絲小駐詢遺俗，尚憶重華舞羽干。
又登南樓
作者：陳杰
朝代：宋

縹渺層巒出畫闌，半空長鎖白雲閒。
一弓斜摺蜀江水，八字平分漢渚山。
眼入中原鴻去迥，手摩華表鶴飛還。
好天誰遣成南北，遺限悠悠落照間。
古道
作者：陳杰
朝代：宋

殺雞季偉蔬留客，列鼎孫弘外一肴。
古道無存幾夫子，今人何限不全交。
司馬懿
作者：陳杰
朝代：宋

本祖賊爲媒，聊同漢報仇。
機深螳後雀，禍隠馬中牛。
夷甫毋專罪，江生足遠猷。
誰開千古恨，落日淡神州。
吳真州屢交詩而不及見告去送別
作者：陳杰
朝代：宋

論心曾未面，惜別重相於。
此復失交臂，何當逢下車。
倚風三弄笛，搔首十年書。
吟卷歌壺暇，春江足鯉魚。
和伯文送丁校尉往維揚伯文嘗教之避禍不從
作者：陳杰
朝代：宋

聞道機心不下鷗，丈夫乃不爲身謀。
人間信有城門犬，江滸非無夜半舟。
塞上馬來還反掌，揚州鶴去又從頭。
茫茫世事誰能料，未蓋棺前卒未休。
和友人生香四和
作者：陳杰
朝代：宋

水仙盆間瑞香盆，着一枝梅一幹蓀。
箇是山中生四和，麝沈棗甲更須論。
和夏南麓繡斧曾驅當道狼及答尹存吾喻仁山携詩相過值出
作者：陳杰
朝代：宋

金石論交半化狼，竹桐吾味暫棲凰。
陶籬三畝新荒逕，孔壁千秋未壞堂。
彩鳳題門人灑落，驪珠照夜筆淋浪。
惜無北海盈樽酒，與賦東湖五月凉。
和大閫芍藥讌韻
作者：陳杰
朝代：宋

雲霞一片從天墜，誰爲淮南種好春。
揮羽本調金鼎手，對花未老玉關人。
萬紅清洛無前譜，四瑞平山曠後塵。
坐上魏公甯用讚，倚風商略秩筵賓。
和天民寄筆
作者：陳杰
朝代：宋

眼光如電氣如虹，少日詞場互長雄。
幾度憶君風月社，十年坐我簿書叢。
癡兒了事未易了，老兔中書今不中。
次第買山歸隠去，不嫌苦淡幸來同。
和姚山長一甫
作者：陳杰
朝代：宋

潭影悠悠白日閒，千年如畫此江山。
高人徐孺死已朽，上疏梅仙去不還。
底是憂堪埋地下，誰能遠不在人間。
相逢正有論詩樂，且透西江句上關。
和山長胡端逸辭歸
作者：陳杰
朝代：宋

漢濱人物誰耆舊，湖上古松吾老友。
入郭人民半是非，升堂絲竹真烏有。
煩君楚舞吾楚歌，街頭小兒笑阿婆。
明年湖水還綠波，携詩來看田田荷。
和州秋陽
作者：陳杰
朝代：宋

雨風睡過一年春，破悶無茶可策勳。
失笑起來聞玉笛，嬾晴吹漲滿空雲。
和張岳州雪夜彈琴
作者：陳杰
朝代：宋

凍雲留雪消較遲，乾風颼颼時一吹。
原野慘淡看不宜，饑烏愁絕噤寒鴟。
飽死帳下羊羔兒，灞橋寂歷久無詩。
誰歟凝香清夢回，玉山半側瘦藤支。
意行髣髴鶴氅披，畫堂五丈閒朱旗。
胡牀冷月浸元規，膝上素弦呵手揮。
木聲正與絲聲比，避君三舍高漸離。
忽然曲終雪滿衣，洞庭水湧魚龍知。
急麾頹魄鞭傾曦，吾聲豈與肅殺期。
不然持此將安之，折膠無續指無醫。
我亦從君妄聽奚，雪中作操終何爲，古有履霜思伯奇。
和張純父霜月三首·其一
作者：陳杰
朝代：宋

洞庭高秋乃無事，洞庭主人獨多才。
滿天如水烏啼夜，寫出寒蟬濕兔來。
和張純父霜月三首·其三
作者：陳杰
朝代：宋

天公戲劇高寒上，豈識人間有凜秋。
八萬四千揮斧手，閒拋玉屑下瓊樓。
和張純父霜月三首·其二
作者：陳杰
朝代：宋

茅店板橋天落趣，素娥青女洗長新。
昔人已與不傳死，千古誰憐老斲輪。
和彭教諭論詩
作者：陳杰
朝代：宋

平生於二南，百過在芣苢。
不知孰舞蹈，但覺烏可已。
煌煌古人心，豈與不死傳。
天和本發中，世味或食耳。
全明凋靡後，未造放蕩始。
折楊紛皇荂，敗素正堪紫。
斯文吾衰久，安得力任鄙。
天河儻可挽，舉俗快一洗。
不且尊杜黄，卿言尚予起。
和後林寄以夢中不知天盡頭之韻
作者：陳杰
朝代：宋

老子卧林丘，憂時雪滿頭。
詩筒自江社，句律到夔州。
把菊青山晚，看雲白日流。
至人安有夢，八極偶神遊。
和徐子蒼揚州夢梅
作者：陳杰
朝代：宋

林昏月落淮南夜，還憶江清水見沙。
冰雪爲魂玉在側，了知不是夢梨花。
和成修堂見寄吟稿韻二首·其一
作者：陳杰
朝代：宋

吟屋青山萬壘間，割來風月少陵壇。
可憐雲樹相望地，今作江東渭北看。
和成修堂見寄吟稿韻二首·其二
作者：陳杰
朝代：宋

猶憶朝天曉漏遲，龍蛇暖日動旌旂。
此生那復賡酬樂，風雪天涯各鍛詩。
和敖教諭
作者：陳杰
朝代：宋

又遲江南緝落毛，兒衣折盡海紋濤。
靜看機事梟羣奕，醉倚西風蠃二豪。
黄菊籬間三引滿，夕陽樓上一凭高。
故人經亂渾無恙，贏得新吟可擬騷。
和曾平山見貽蚤自溫榮挹豔香韻
作者：陳杰
朝代：宋

夢事曾陳一瓣香，清愁兩地鬢眉蒼。
少陵空復詩劘壘，王湛聊須易在牀。
古有忘言行畏壘，今無書法可柴桑。
提君四印各安穩，正使同羣不亂行。
和林一父自溫陵寄詩由信上再忤時貴歸本貫
作者：陳杰
朝代：宋

幾度思君欲白頭，人間富貴曲如鈎。
細論誰可一樽酒，高卧惟應百尺樓。
工力忽從詩句見，鋒鋩漸向筆端收。
海鷗不駭漁爭席，自此寬閒任釣遊。
和欽弟讀予孫吳之作
作者：陳杰
朝代：宋

少狂拂劍指天山，中歲驅馳萬險艱。
射虎將軍頻出塞，墮鳶老子晚征蠻。
莫誇兵法來圯上，但愛挐音出葦間。
風后大鴻三引首，一波長乞白鷗閒。
和王守城山
作者：陳杰
朝代：宋

宦遊落拓成前夢，亂瘼摧藏各幸民。
歲晚來門今雨舊，人間傾蓋白頭新。
斯文不厭重論細，吾味何關數面親。
海內凄然成二老，玻瓈更共一江濱。
和落梅
作者：陳杰
朝代：宋

離離玉立已無多，顔色相於冷不阿。
一種東風自根極，銅鞮最後謫仙歌。
和葉宋英
作者：陳杰
朝代：宋

風葉靜千林，歸根深復深。
江山皆本色，天地見初心。
苓少和冰斸，梅殘带雪吟。
人間正彫落，春在二陽臨。
和葉宋英三絕句·其一
作者：陳杰
朝代：宋

千里論詩半語無，出門濠上子知魚。
寒潭潦盡水歸壑，落日山明人荷鋤。
和葉宋英三絕句·其三
作者：陳杰
朝代：宋

昌谷鯨蛇供誕幻，玉川騄駬玩虛空。
獨無桃實三千歲，更有鵬扶九萬風。
和葉宋英三絕句·其二
作者：陳杰
朝代：宋

大范寄詩題八十，龍韜照夜白虹寒。
重紆剡雪歸時棹，問訊磻璜約處灘。
和蕭太秀中秋月言內事
作者：陳杰
朝代：宋

每番昏見甲，茲夕兌中天。
金水光初滿，山河影正全。
娥曾分大藥，兔敢笑華顛。
還見乘槎使，重來犯斗年。
和諸公瓊花二首·其一
作者：陳杰
朝代：宋

豔不山礬瘦不梅，全身奪得八仙胎。
揚州怕有歸來鶴，曾見無雙檻裏開。
和諸公瓊花二首·其二
作者：陳杰
朝代：宋

淡日微雲燕麥斜，江思笋蕨客思家。
是非欲共東風語，一曲欄干眼自花。
和諸君野舟之作
作者：陳杰
朝代：宋

當年亦自一蓑閒，百丈孤牽夜泝灘。
乘海安歸如此險，臨河不濟美哉瀾。
五湖月暗收綸卧，七澤雲移倚柁看。
豈是淪胥惜援手，瞿塘回首上天難。
和鄧中齋至日舟中七言
作者：陳杰
朝代：宋

又報微陽九地回，堂堂心在鬢顔摧。
鄉愁雲物有詩寫，驛訊春枝無使來。
燕谷可能生出黍，漆園但愛死如灰。
相從導引學仙去，吳市不知人姓梅。
和陳別魁元吉
作者：陳杰
朝代：宋

窮有詩劘壘，愁無酒盪城。
艱虞開口笑，邂逅倒衣迎。
朔雪殘榆柳，東風拂燕鶑。
一樽何日醁，重論不嫌精。
和陳郎中時舉清夜不寐
作者：陳杰
朝代：宋

四簷殘溜雜風鈴，長夜遥空候啟明。
綠鬢望郎猶不寐，白頭遺老得無情。
幾時畫角吹愁徹，何處黄粱做夢成。
一笑詩來扶杖起，滿湖煙霽曉寒輕。
和雷侍郎省身湖上遇雪
作者：陳杰
朝代：宋

回舟望見雪來時，此興山陰不與知。
天上白衣殊變化，人間臭腐正神奇。
和雷侍郎賀雪賜燕
作者：陳杰
朝代：宋

萬箇瑶姬擁御筵，千官玉立壽巵前。
豐年三度雪平地，需燕一番雲上天。
鷺序捲班元老後，龍顔瞻喜侍臣先。
幾多夜訪籌邊事，更願毋安一枕眠。
和韻歸張通父詩卷
作者：陳杰
朝代：宋

當年握手談何事，此日相觀一卷詩。
湘竹恨深聽雨夜，洛英夢繼看花時。
杜陵春好工添淚，宋玉秋清祇益悲。
猶有堪論千載上，由來不倩俗間知。
和韻歸趙宗聖詩卷
作者：陳杰
朝代：宋

宇宙詩愁海未深，有情何必句鏗金。
蹇馿橋上長寒眼，短笠山頭獨苦心。
千載暗中捫沈謝，幾人灰裏撥何陰。
濯纓自取滄浪去，好在三閭澤畔吟。
壽康堂爲吳氏題
作者：陳杰
朝代：宋

人莫不欲壽，文子之祈省非矯。
人莫不欲康，文公之步省非狂。
震風不貸蝸牛廬，堂中老人方晏如，笑我閉門生白鬚。
安得八荒開壽域，却隨童子詠康衢。
壽昌元夕建醮
作者：陳杰
朝代：宋

鑪穟無風直，燈蓮有月嬌。
我常占樂歲，人自看元宵。
印信烽煙息，光輝玉燭調。
平生笑徼福，今夕爲民徼。
夜發吳城渡
作者：陳杰
朝代：宋

秋風江上生，秋月渡頭明。
人地籟俱寂，水天心共清。
一雙斜閣艣，二百順流程。
已泊還佳寐，城頭劣四更。
大享先玄酒
作者：陳杰
朝代：宋

大享先玄酒，嘉賓貴食蒿。
不無籩豆實，正有澗溪毛。
歲未登三鬴，家安取百牢。
充庭君試數，一一是民膏。
大窖齧旃
作者：陳杰
朝代：宋

伸脚踏胡地，開口喫漢天。
見天不見雪，况辨雪與旃。
胡人不敢殺，謂是不死仙。
漢庭方求不死訣，方士取露和玉屑，何如老臣旃夾雪。
大閫撥醅于園亭坐上文武各半恰西師捷至用同官韻
作者：陳杰
朝代：宋

花氣深迷院，湖光曲抱城。
淺春烽火暇，細雨笑談清。
舁甕看浮蟻，飛書報斬鯨。
漁陽迴席處，半著魯諸生。
天人
作者：陳杰
朝代：宋

天上分明暗，人間浪喜嗔。
及魚殃本妄，得馬福非真。
酒薄還圍趙，渠成適利秦。
聖賢惟任道，兩不繫天人。
天命
作者：陳杰
朝代：宋

至狂而聖至愚神，天命何私與物均。
萬水各涵全體月，千花同受十分春。
一家路透家家路，一性仁通性性仁。
秦漢以還無講學，幾多輕棄不貲身。
天基節特晴
作者：陳杰
朝代：宋

東風特地奇，閣雨放朝曦。
歷數歸仁壽，乾坤表誕彌。
願敷皇極福，重立太平基。
忠愛無疎賤，新年第一詩。
天基節特晴
作者：陳杰
朝代：宋

王春又數五堯蓂，先自春來半月贏。
天上聖功調玉燭，雲問暖律寫莖英。
蒼生正頼吾君福，每歲長占此日晴。
三祝莫嫌言語朴，時和年熟早休兵。
太上務德
作者：陳杰
朝代：宋

太上務爲德，後來紛立言。
誰非託鄒魯，甯復得羲軒。
吾愛黄叔度，人稱李仲元。
典刑如可作，庶用約文煩。
女竹枝歌
作者：陳杰
朝代：宋

南園一株雨前茶，阿婆手種黄玉芽。
今年團欒且同摘，明年大姊阿誰家。
孔明
作者：陳杰
朝代：宋

千載生諸葛，餘才了十丕。
百年巴蜀佐，三代渭濱師。
禮樂無興日，乾坤有閏時。
空留文字在，不愧說兼伊。
守歲
作者：陳杰
朝代：宋

階前爆竹作驚雷，從俗何妨進酒杯。
微醉偶便深閣坐，好春先入小瓶梅。
焚香靜閲年光轉，不寐頻聞夜漏催。
明日買臣當五十，却思上印故鄉回。
客來
作者：陳杰
朝代：宋

院靜塵囂隔，閒看砌長苔。
新晴農乍急，舊雨客能來。
適報提壺勸，還驚布穀催。
窮居有先務，一笑且持杯。
客談矩山大資近事近詩及新相麻云欲浮海以安歸走筆附訊
作者：陳杰
朝代：宋

客有云自矩山來，急欲問公起虛左。
能言近履殊快活，更誦新篇極精妥。
奚奴添箇富錦囊，樊子遣餘疏藥裹。
田租不及胡椒斛，壽數行多念珠顆。
江濤惱殺浮海翁，野水白鷗閒似我。
宣檄隨府初程得風
作者：陳杰
朝代：宋

泝楚三千里，離淮第一程。
海潮隨意送，江月打頭迎。
西事端無恙，東風故有情。
篙師渾未解，掛席亦歡聲。
宿東林寺
作者：陳杰
朝代：宋

遠公招隠處，宿我上方雲。
夜永地祇出，谷虛天籟聞。
挑燈過鴈盡，得句曉窗分。
不寐關何事，幽棲意自欣。
寄贈
作者：陳杰
朝代：宋

客裏蕭蕭兩鬢秋，此身何止二宜休。
禮文疎似嵇中散，疾病多於沈隠侯。
愧我空餐有懸特，看君迎刃解全牛。
夜來一炬平安火，賸喜先寬玉食憂。
寄題興國倅廳湖山偉觀樓
作者：陳杰
朝代：宋

華表歸威可手攀，新亭風景落眉間。
千年宇宙千年事，萬里湖山萬里天。
庭蠡水來仍水落，衡廬雲起復雲閒。
古今只在斜陽外，安得憑高一破顔。
寄黄思梅就別祖德
作者：陳杰
朝代：宋

間闊長回首，伻來忽嗣音。
故人今有子，吾輩數論心。
歲晏懷甘旨，年衰毖枕衾。
殷勤各彊健，春在北枝深。
富州花朝用諸老韻
作者：陳杰
朝代：宋

鄭重傳河尹，殷勤舍蓋公。
今安裨議政，昔已坐談空。
鄉飲干戈後，花朝雨雪中。
明當移棹去，啼鳥綠怱怱。
寒夢
作者：陳杰
朝代：宋

寒夢初回斗帳深，清輝忽破小窗陰。
若爲推上松蘿月，展盡梅花一寸心。
寓舍瓊花一株盛開
作者：陳杰
朝代：宋

疑是瑶林種，分從后土家。
暫來爲地主，相伴住天涯。
勝日更携酒，明年誰看花。
此生均一寄，杜曲有桑麻。
寸祿
作者：陳杰
朝代：宋

同遊鼎貴佩鳴珂，寸祿中年不啻過。
方朔猶須設非有，爰絲正可飲無何。
山前華表書官大，江上郵亭送使多。
草草百年勳業夢，插天浯石未曾磨。
尋蘇雲卿隠處
作者：陳杰
朝代：宋

書幣何因識灌園，等閒夜度北山雲。
明朝難覓蘇仙鶴，鄰舍空餘孺子墳。
不世大功關氣數，故人高義足知聞。
看來只是談恢復，已隠無堪佐萬分。